PRU15 : PM lancar jentera BN Bera
Oleh AZIZAH SHAFIEI

16 Oktober 2022, 4:18 pm
BERA – Perdana Menteri, Datuk Seri Ismail Sabri Yaakob hari ini melancarkan jentera Barisan Nasional (BN) P090 Bera yang menjadi simbolik kepada permulaan gerak kerja Barisan Nasional (BN) bagi menghadapi Pilihan Raya Umum Ke-15 (PRU15).
Beliau yang juga Pengerusi Barisan Nasional (BN) Parlimen Bera berkata, telah mengarahkan semua cawangan untuk membuka bilik gerakan masing-masing secepat mungkin selewat-lewatnya awal pagi esok.
Menurutnya, bukan sahaja bilik gerakan UMNO, malah semua bilik gerakan MCA dan MIC Bahagian Bera perlu diaktifkan bagi menggerakkan Jawatankuasa Bilik Gerakan masing-masing.
“Semua jawatankuasa mesti diaktifkan semula, Jawatankuasa Bahagian sudah diputuskan, sementara untuk cawangan boleh buka bilik gerakan mulai esok dan memulakan mesyuarat jawatankuasa masing-masing.
“Bajet dari setiap cawangan perlu dibuat segera dan diselesaikan sebelum penamaan calon,”katanya ketika berucap pada majlis Perasmian Jentera Barisan Nasional P090 Bera bertempat di Dewan Konvensyen Daerah Bera, di sini hari ini.
Beliau turut mengingatkan kepada semua jentera sama ada di peringkat Bahagian, Pemuda, Wanita mahupun Puteri untuk turun padang ke peringkat akar umbi bagi berjumpa dengan pengundi. – KOSMO! ONLINE


PRU15 : UMNO kekal namakan Ismail Sabri calon PM
Oleh SHAMSUL KAMAL AMARUDIN

16 Oktober 2022, 4:11 pm
BAGAN DATUK – UMNO kekal dengan keputusannya untuk menamakan Datuk Seri Ismail Sabri Yaakob sebagai calon Perdana Menteri jika Barisan Nasional (BN) memenangi Pilihan Raya Umum Ke-15 (PRU15).
Presidennya, Datuk Seri Dr. Ahmad Zahid Hamidi, menafikan dakwaan pembangkang yang dirinya akan dilantik ke jawatan itu jika BN kembali memerintah Kerajaan Persekutuan.
Beliau bagaimanapun berkata, pihaknya tidak akan melangkaui kuasa mutlak Yang di-Pertuan Agong dalam pelantikan seorang Perdana Menteri.
“Kita berpegang kepada prinsip bahawa UMNO telah mencalonkan Datuk Seri Ismail Sabri sebagai calon Perdana Menteri, itu tidak boleh dipertikaikan lagi.
“Namun, kuasa melantik Perdana Menteri adalah kuasa mutlak Yang di-Pertuan Agong mengikut peruntukan dalam Perlembagaan Persekutuan.
“Baginda juga mempunyai kuasa untuk melantik mana-mana Ahli Dewan Rakyat yang pada hematnya mempunyai sokongan majoriti Ahli Parlimen untuk membentuk kerajaan,” katanya pada sidang akhbar selepas merasmikan Mesyuarat Perwakilan UMNO Bahagian Bagan Datuk di sini hari ini. – KOSMO! ONLINE


‘Isteri suruh saya keluar dulu, kaki dia tersepit dashboard’
Oleh MASTURAH SURADI

16 Oktober 2022, 3:42 pm
KOTA TINGGI – “Awak keluar dahulu,” antara kata-kata terakhir Allahyarham Nurul Nazihah Kamalul Arifin, 28 kepada suaminya Redzuan Jamil, 28 yang terselamat dalam kemalangan maut di Kilometer 45.7 Lebuh Raya Utara Selatan arah utara berhampiran Sedenak di sini malam tadi.
Redzuan berkata, ketika kejadian dia dan isteri dalam perjalanan dari Kluang menuju ke Gelang Patah untuk ke stadium menyaksikan perlawanan bola Johor Darul Takzim (JDT).
Katanya sebelum kejadian berlaku, terdapat kemalangan dihadapannya dan laluan sesak menyebabkan kereta semua berhenti.
“Yang saya sedar ada impak dari belakang dan dapati sebuah lori telah melanggar tiga buah kereta termasuk kereta saya. Ketika itu isteri menyuruh saya keluar dari kereta terlebih dahulu untuk menyelamatkan diri. Dia minta saya keluar dari kereta memang ada satu jalan dari cermin atas kepala jadi dia kata awak keluar dahulu.
“Saya terus keluar kemudian cuba untuk selamatkan dia tetapi tak sempat. Saya sempat kopak cermin depan cuba tarik dia dari depan tetapi tak boleh.
“Saya cuba kopak pintu penumpang pula tetapi dia tak boleh keluar kerana kakinya tersepit di dashboard. Ketika itu kereta saya pula meletup kemudian api mula marak,” katanya ketika ditemui di rumah mentuanya di Kampung Lukut, Kota Tinggi hari ini.

Katanya dia cuba menyelamatkan isterinya ketika api marak namun dia ditarik oleh orang awam yang menyaksikan kejadian itu agar jauh dari api tersebut.
Menurutnya pada saat itu apa yang mampu dilakukan hanya menunggu melihat api membakar keretanya sehingga bomba dan ambulans sampai.
“Tidak panas rasanya di dalam itu. Saya tidak dengar suara isteri meraung malah dia tidak memanggil saya, dia hanya diam sahaja,” katanya.
Redzuan berkata dia telah mendirikan rumah tangga selama tiga tahun bersama isterinya itu namun belum dikurniakan cahaya mata. – KOSMO! ONLINE


Lelaki maut cuba elak pokok tumbang
Oleh ASLIZA MUSA

16 Oktober 2022, 4:04 pm
GERIK – Tindakan seorang lelaki mengelak pokok tumbang mengakibatkan motosikal ditunggangnya bertembung sebuah motosikal lain di Kilometer 16, Jalan Pengkalan Hulu-Gerik, Pengkalan Hulu di sini hari ini.
Kejadian mengorbankan penunggang motosikal jenis Honda Wave, Mohamad Shah Abd. Hamid, 45, di lokasi kejadian akibat kecederaan parah.
Seorang lagi mangsa lelaki berusia 22 tahun yang penunggang motosikal jenis Yamaha 135LC parah dan dihantar ke Hospital Baling untuk rawatan lanjut.
Ketua Polis Daerah Pengkalan Hulu, Deputi Superintendan Zulkepli Ibrahim berkata, pihaknya menerima maklumat berkaitan kemalangan membabitkan dua buah motosikal itu pada pukul 7.45 pagi.
Katanya, kemalangan dipercayai berlaku ketika mangsa yang dalam perjalanan ke tempat kerja di Klian Intan telah masuk ke laluan bertentangan bagi mengelak pokok tumbang yang melintang di laluannya.
“Sebuah motosikal jenis Yamaha 135LC yang datang dari arah bertentangan tidak dapat mengelak lalu bertembung dengan motosikal mangsa.

“Mangsa disahkan meninggal dunia di tempat kejadian manakala seorang lagi lelaki cedera parah di kepala dan kini berada di Zon Merah Hospital Baling,” katanya di sini hari ini.
Menurut beliau, kemalangan berlaku ketika hujan dan motosikal kedua-dua mangsa mengalami kerosakan teruk di bahagian hadapan. – KOSMO! ONLINE


PRU15 : Elak sabotaj, undi silang – Ismail Sabri
Oleh ABDUL RASHID ABDUL RAHMAN

16 Oktober 2022, 3:30 pm
BERA – Ahli UMNO yang tidak dicalonkan diminta tidak sesekali melakukan sabotaj terhadap parti yang menyebabkan calon Barisan Nasinal (BN) kalah dalam Pilihan Raya Umum Ke-15 (PRU15).
Perdana Menteri, Datuk Seri Ismail Sabri Yaakob berkata, selain itu isu undi silang yang dilaporkan berlaku sebelum ini juga perlu dielakkan kerana ia merugikan parti.
“Kita kata setia kepada parti, kalau saya bertanding saya bukan tanding atas nama saya, saya bertanding atas parti, saya mewakili UMNO dan waktu pilihan raya umum saya atas tiket BN bukan kerana tanding atas diri saya tetapi membawa bendera parti
“Kalau calon BN kalah, kita kalah, kita jadi pembangkang pada 2018 itulah akibatnya, saya tahu banyak tempat berlaku sabotaj, cah keting dan sebagainya akhirnya siapa yang untung bila kita kalah, kita hanya seronok dua tiga hari tengok kawan kita kalah,”katanya ketika berucap pada majlis perasmian Mesyuarat UMNO Bahagian Bera di Dewan Konvensyen Bera di sini hari ini.
Menurut Ismail Sabri semua ahli parti perlu terus setia dan bersepakat dengan bekerja kuat untuk memberikan kemenangan kepada parti dalam PRU15 yang semakin dekat. – KOSMO! ONLINE


Penantian 35 tahun yang berharga
Oleh ADNAN IBRAHIM

16 Oktober 2022, 3:19 pm
KLUANG – 282 keluarga di Felda Bukit Tongkat kini boleh tersenyum lebar apabila semua peneroka tanah rancangan ini masing-masing menerima geran hak milik tanah.
Ketua Peneroka Felda Bukit Tongkat, Mohd Noor Sarugi berkata, pemberian geran kepada semua peneroka di felda ini bagaikan satu rahmat besar kepada mereka.
Katanya, kesabaran menanti selama 35 tahun selepas mula diteroka pada tahun 1979 sebelum keluarga dibawa masuk pada tahun 1987 akhirnya membuahkan hasil apa yang dinantikan selama ini.
“Melalui penyerahan geran ini, semua peneroka menerima hak milik tanah seluas 10 ekar setiap seorang selain satu tapak rumah.
“Walaupun ada dikalangan penerima adalah dari generasi kedua dan ketiga namun mereka turut bersyukur dengan penyerahan geran ini kerana ianya diperolehi hasil titik peluh kedua orang tuanya,”katanya.
Mohd Noor berkata demikian selepas menerima geran hak milik tanah yang disampaikan oleh Datuk Sri Hishamudin Hussein dan Menteri Besar Johor, Datuk Onn Hafiz Ghazi di Dewan Serbaguna Felda Bukit Tongkat dekat sini hari ini.

Sementara itu, mantan Ketua Peneroka Felda Bukit Tongkat, Md Yassa Awiba, 68 tanpa berselindung mengakui penerimaan geran ini sebagai membayar hasil keringat yang dicurahkan ketika mula menebang hutan untuk dijadikan tanah rancangan ini.
“Ada rakan seangkatan tidak dapat merasai kenikmatan memiliki tanah hasil usaha sendiri puluhan tahun lalu dan ianya membuatkan rasa hiba apabila mengenangkannya.
“Semoga generasi yang mewarisi pemberian tanah ini sebagai harta pusaka keluarga yang akan dijaga sebaiknya turun temurun,”katanya – KOSMO! ONLINE


PRU15 : UMNO Bagan Serai akan tampilkan muka baharu
Oleh WAT KAMAL ABAS

16 Oktober 2022, 3:28 pm
BAGAN SERAI – UMNO Bahagian Bagan Serai akan menampilkan muka baharu untuk dicalonkan di Parlimen Bagan Serai pada Pilihan Raya Umum ke-15 (PRU15) nanti.
Setiausaha Politik Menteri Besar Perak, Datuk Sham Mat Sahat berkata, UMNO telah menghantar 16 nama calon untuk diketengahkan bagi kerusi Parlimen Bagan Serai serta tiga Dewan Undangan Negeri (DUN) kepada UMNO negeri.
Menurutnya, senarai nama itu akan melalui tapisan pertama di peringkat negeri dan kemudiannya Majlis Kerja Tertinggi (MKT) UMNO untuk keputusan akhir.
“Kita telah menghantar empat senarai nama masing-masing bagi satu kerusi Parlimen dan tiga kerusi DUN iaitu Alor Pongsu, Gunung Semanggol dan Selinsing sekiranya (DUN) negeri ini dibubarkan.
“Kita menampilkan beberapa muka baharu bagi bergandingan dengan orang lama bagi mengimbangi suasana politik semasa di kawasan ini,” katanya pada sidang akhbar selepas merasmikan Mesyuarat Perwakilan Wanita UMNO Bahagian Bagan Serai di Dewan Datuk Zainal Abidin Zin di sini hari ini. – KOSMO! ONLINE


Lima negeri dijangka alami ribut petir
Oleh SITI A'ISYAH SUKAIMI

16 Oktober 2022, 3:22 pm
PETALING JAYA – Amaran ribut petir, hujan lebat dan angin kencang dikeluarkan melibatkan beberapa kawasan di lima negeri sehingga pukul 6 petang hari ini.
Menurut Jabatan Meteorologi Malaysia (MetMalaysia), ia melibatkan Perak (Hulu Perak), Kelantan (Jeli dan Tanah Merah) serta Terengganu (Marang dan Kemaman).
“Selain itu, Sarawak melibatkan Kuching, Serian, Samarahan, Bintulu (Bintulu dan Sebauh), Miri (Subis, Beluru, Telang Usan dan Marudi) dan Limbang, manakala Sabah pula meliputi Sandakan (Telupid dan Beluran),” katanya di sini hari ini.
Dalam pada itu, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Suami isteri maut ketika hantar anak,cucu ke Kedah
Oleh ROHANA MOHD. NAWI

16 Oktober 2022, 4:06 pm
JELI – Sepasang suami isteri maut selepas kereta yang dinaiki bersama seorang anak perempuan dan cucu mereka terbabas sebelum merempuh sebuah kenderaan pelbagai guna (MPV) di Batu 9, Jalan Raya Timur Barat dekat Batu Melintang di hari ini.
Dalam kejadian kira-kira pukul 10 pagi itu, Muhammad Mat Yusoff, 60, yang bekerja sebagai penoreh getah dan isterinya, Ruhani Mohamed, 54, meninggal dunia di lokasi kejadian akibat cedera parah selepas tersepit di dalam kereta jenis Proton Wira yang dinaiki mereka.
Ketua Polis Daerah Jeli, Superintendan Ahmad Ariffin berkata, siasatan awal mendapati, Muhammad memandu kereta tersebut dan sedang dalam perjalanan ke Baling, Kedah untuk menghantar anak perempuan berusia 23 tahun dan cucunya yang berusia enam bulan.
Menurutnya, semasa tiba di lokasi kejadian, kereta itu dipercayai hilang kawalan dan terbabas ke laluan bertentangan sebelum merempuh sebuah MPV jenis Proton Exora dinaiki empat individu berusia 9 hingga 43 tahun.
“Nahas tersebut menyebabkan Muhammad dan isteri maut di lokasi kejadian manakala anak bersama cucunya cedera pada bahagian kepala.
“Pemandu Proton Exora yang berusia 43 tahun dan kanak-kanak berusia 11 tahun tidak cedera, namun dua penumpang kenderaan itu mengalami patah tangan kiri dan luka pada mulut,” katanya dalam satu kenyataan di sini hari ini.

Menurut Ahmad, pasangan suami isteri yang tersepit di dalam kereta itu berjaya dikeluarkan dengan bantuan Pasukan Bomba dan Penyelamat Jeli yang tiba di lokasi kejadian.
Katanya, dua mangsa yang maut dibawa ke Hospital Jeli di sini untuk dibedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Rendah diri, Syahmi Irfan jadikan Haqiem Rusli rujukan
Oleh LIA OTHMAN

16 Oktober 2022, 3:51 pm
KUALA LUMPUR – Masih hijau dan belum dikenali, penyanyi baharu Syahmi Irfan mengakui pernah dihimpit rasa rendah diri untuk bersaing dalam industri hiburan.
Syahmi, 21, bagaimanapun menerapkan sikap positif dan percaya rezekinya untuk dikenali akan tiba suatu hari nanti.
“Sudah tentu ada rasa rendah diri tapi bagi saya percaya setiap penyanyi ada kelebihan masing-masing.
“Saya lihat ramai penyanyi baharu ada potensi untuk berjaya. Saya hanya perlu sentiasa bersikap positif dan buat yang terbaik.”
“Sekarang saya hanya perlu cari cara bagaimana untuk mempromosikan lagu baharu saya supaya diterima,” ujarnya usai majlis pelancaran single kedua berjudul Lagi-Lagi Sayang di pejabat Indigital Music, di sini.
Syahmi yang juga komposer lagu berkenaan menjadikan Haqiem Rusli dan Naim Daniel sebagai rujukan untuk terus berkarya.

“Naim dan Haqiem antara yang selalu memberikan karya-karya bagus dan menjadi rujukan komposer baru macam saya.
“Saya selalu mengkaji bagaimana penerimaan pendengar setiap kali mereka keluar lagu. Dari situ saya belajar melodi yang bagaimana disukai orang ramai,” ujarnya.
Bercakap tentang Lagi-Lagi Sayang, Syahmi berkata, idea penghasilan lagu berkenaan tercetus sewaktu Perintah Kawalan Pergerakan (PKP) tahun lalu.
Menerima sentuhan Rudy Nastia dan lirik nukilan Syahmi dan SMSM, Lagi-Lagi Sayang berkisarkan sebuah perhubungan yang tidak kesampaian.
“Tidak perlu bersedih jika berlaku perpisahan kerana itu merupakan sebuah perjalanan dan pengalaman hidup,” ujarnya.
Lagi-Lagi Sayang dilancarkan secara rasmi pada 7 Oktober lalu di semua platform digital, manakala muzik video boleh ditonton melalui YouTube Indigital Music. – KOSMO! ONLINE


Ebit Lew jumpa individu dakwa keturunan Rasulullah, Mawla Muhammad
Oleh MOHD. HAIKAL ISA

16 Oktober 2022, 3:32 pm
PETALING JAYA – Pendakwah bebas popular, Ebit Lew melahirkan rasa bertuah dapat bersua muka dengan individu yang mendakwa dirinya keturunan ke-38 Nabi Muhammad SAW, Mawla Muhammad Amin Al-Idrisi.
Ebit atau nama sebenarnya, Ebit Irawan Ibrahim Lew, 37, berkongsi perkara tersebut menerusi hantaran status terbaharu media sosialnya.
“Rezeki di Lapangan Terbang Antarabangsa Kuala Lumpur (KLIA) berjumpa dengan Mawla Muhammad Amin Al-Idrisi. Alhamdulillah, terkesan dengan akhlak mulia Mawla lemah lembut orangnya.
“Orang soleh dan penuh dengan adab. Merendah diri orangnya. Saya minta beliau mendoakan saya. Beliau minta saya doakannya. Kami saling mendoakan,” coretnya menerusi satu entri dalam Facebook selain menyertakan beberapa keping foto bersama individu kelahiran Maghribi itu.
Menerusi hantaran status sama, Ebit memaklumkan, dalam pertemuan tidak dirancang tersebut, dia sempat meminta nasihat  berkenaan ujian dalam berdakwah menegakkan syiar Islam.
“Sempat saya minta nasihat tentang ujian dalam dakwah dan hidup. Katanya, apabila ada ujian itulah dakwah.

“Rasulullah SAW doa hidayah untuk umat. Nabi Muhammad SAW tidak minta dibaling batu ketika di Thaif tetapi ujian tidak berhenti.
“Rasulullah SAW tetap mendoakan kebaikan dan hidayah. Sunnatullah dalam dakwah ditentang dan diuji. Ya Allah berjuta kebaikan yang Kau berikan padanya, berikanlah sedikit pada saya,” tulisnya lagi.
Terdahulu, Mawla gagal mendapatkan kelulusan daripada beberapa jabatan agama negeri membuatkan program beliau di Kedah, Terengganu, Kelantan dibatalkan. Sementara itu, nasab keturunan individu itu yang mendakwa sebagai keturunan Nabi Muhammad SAW turut mendapat tentangan daripada beberapa pihak.
Jabatan Agama Islam Selangor (JAIS) memaklumkan pihak mereka tidak membenarkan ceramah atau program Maulidur Rasul yang dihadiri Mawla Muhammad Amin Al-Idrisi. – KOSMO! ONLINE


Kumpulan pendaki Gunung Kinabalu cemas, hujan lebat
Oleh IVAN AMIRUL

17 Oktober 2022, 9:36 pm
RANAU – Sekumpulan pendaki Gunung Kinabalu berdepan detik cemas apabila perubahan cuaca luar jangka mengakibatkan hujan lebat ketika melakukan pendakian pada Jumaat lalu.
Pengarah Taman-Taman Sabah (TTS), Dr. Maklarin Lakim berkata, semua pendaki bagaimanapun berjaya dibawa turun dengan selamat.
“Aktiviti pendakian dimulakan seperti biasa iaitu pada pukul 2.30 pagi dalam keadaan cuaca yang amat baik ketika pada hari kejadian.
“Namun cuaca mula bertukar pada pukul 6 pagi apabila hujan lebat dan angin kuat berlaku secara tiba-tiba.
“Semua pendaki yang diiringi kumpulan malim gunung kemudiannya dibawa turun melalui aliran air seperti yang dipaparkan dalam sebuah video tular terbabit sebelum pendaki berjaya turun dengan selamat,” katanya menerusi satu kenyataan hari ini.
Beliau berkata demikian bagi memberi penjelasan berhubung rakaman video tular mengenai pendaki yang terperangkap dalam cuaca buruk sewaktu aktiviti pendakian di Gunung Kinabalu baru-baru ini.

Tambahnya lagi, situasi yang dirakam dalam video tular tersebut berlaku pada 14 Oktober lalu.
Menurut beliau, kejadian aliran air deras seumpama ini sering berlaku di Gunung Kinabalu terutama apabila hujan lebat.
“Demi keselamatan para pendaki, pendakian ke puncak gunung akan ditutup sekiranya hujan lebat atau cuaca buruk sesuai dengan prosedur operasi standard (SOP) Pendakian Gunung Kinabalu,” katanya. – KOSMO! ONLINE


Imigresen UAE tersilap cam lelaki India sebagai penjenayah dikehendaki
Oleh Kosmo

17 Oktober 2022, 9:30 pm
DUBAI – Seorang lelaki dari negeri Uttar Pradesh, India ditahan di Lapangan Terbang Abu Dhabi, Emiriah Arab Bersatu (UAE) selepas pegawai-pegawai  tersilap mengecam wajahnya sebagai salah seorang penjenayah yang dikehendaki, lapor laman berita Wion News.
Pengecaman tersebut dibuat menerusi aplikasi pengecaman wajah sejurus lelaki bernama Praveen Kumar itu melalui pemeriksaan imigresen UAE.
Selepas disoal secara selama berjam-jam berhubung kes silap identiti itu pada 11 Oktober lalu, dia dihantar pulang ke India awal semalam.
Selepas mendarat di Lapangan Terbang Antarabangsa Indira Gandhi, Praveen disambut oleh orang ramai dan petugas media sebelum dia menceritakan pengalaman pahitnya.
Praveen yang bekerja sebagai kontraktor untuk syarikat simen di Noida dan isterinya, Usha dalam perjalanan untuk bercuti selama seminggu ke Switzerland dan mempunyai penerbangan sambungan dari Abu Dhabi.
Agensi pelancongan yang menguruskan tiket pasangan itu telah menempah penerbangan sambungan dari Abu Dhabi kerana penerbangan terus ke Switzerland tidak tersedia.

Namun, selepas mendarat di lapangan terbang Abu Dhabi, pihak imigresen merampas pasport dan visa pasangan itu sebelum membawa mereka ke bilik berasingan untuk disoal siasat.
“Mereka menahan saya semalaman dan memaksa saya mengaku saya adalah individu yang mereka sangkakan dan memasukkan saya ke dalam sel tahanan pada waktu pagi.
“Kemudian, mereka membawa saya ke bandar lain, di mana saya ditahan dan disoal siasat selama berjam-jam,” ujarnya.
Selepas berita penahanan pasangan itu menjadi perhatian, ahli keluarga mereka menghantar ciapan di laman Twitter kepada Menteri Hal Ehwal Luar India, S. Jaishankar dan pegawai kanan kementerian yang lain bagi meminta bantuan.
“Saya ingin mengucapkan terima kasih kepada Perdana Menteri, Narendra Modi dan Ketua Menteri Uttar Pradesh, Adityanath atas tindakan pantas mereka dalam perkara itu,” tambah Praveen. – Agensi


UMNO Johor lapor polis selepas difitnah Syed Saddiq
Oleh MOHAMAD FAIZAL HASHIM

17 Oktober 2022, 9:14 pm
JOHOR BAHRU – Pemuda UMNO Bahagian Muar membuat satu laporan polis terhadap Presiden Parti Ikatan Demokratik Malaysia (MUDA), Syed Saddiq Syed Abdul Rahman dan beberapa kepimpinan parti itu yang membuat tuduhan tidak berasas terhadap Pemuda UMNO.
Ketua Pemuda UMNO Bahagian Muar, Mohd. Helmy Abd. Latif berkata, tindakan itu diambil selepas mereka mendakwa bahawa Pemuda UMNO telah membuat provokasi dan kekacauan ketika Ceramah Mega Muar MUDA sedang berlangsung semalam.
Katanya, tuduhan ini dikemukakan dalam bentuk ucapan dan beberapa paparan di dalam laman Twitter yang menuduh Pemuda UMNO sebagai kumpulan yang mencetuskan kekecohan semasa Syed Saddiq sedang berucap di perkarangan Pejabat Parti MUDA Muar.
“Selaku Ketua Pemuda UMNO Muar, saya menegaskan bahawa Pemuda UMNO Muar khasnya dan Pemuda UMNO secara keseluruhan menolak politik secara provokasi sebegini dan ia adalah budaya yang tidak diamalkan oleh Pemuda UMNO.
“Justeru, melihat kepada tindakan pimpinan MUDA yang amat mudah melemparkan fitnah ini, saya mengambil keputusan untuk membuat laporan polis,” katanya dalam kenyataan hari ini.
Terdahulu, Mohd. Helmy bersama Pemuda UMNO Bahagian Muar hadir ke Ibu Pejabat Polis Daerah (IPD) Muar membuat laporan berhubung perkara itu.

Malam tadi, Ceramah Mega Muar parti MUDA didakwa dicemari dengan insiden gangguan dan provokasi sekumpulan ‘mat rempit’ ketika Syed Saddiq berucap.
Bagaimana pun, tidak ada sebarang insiden tidak diingini berlaku dan keadaan terkawal dengan kehadiran anggota polis yang berada di lokasi ceramah diadakan.
Ceramah Mega Muar itu diteruskan dengan Syed Saddiq memberi ucapan setelah keadaan kembali tenang.
“Tak apa biarkan, ini taktik UMNO, BN (Barisan Nasional). Mereka tak boleh lawan dengan hujah, ini cara mereka.
“Kepada anak muda di luar sana, jangan jadi ‘pencacai’ sampai bila kita nak dibeli, ini negara kita,” katanya ketika berucap pada Ceramah Mega Muar itu.
Mohd. Helmy menambah, keseluruhan jentera Pemuda UMNO Bahagian Muar terlibat secara langsung dalam Mesyuarat Perwakilan UMNO dan juga Pelancaran Jentera Pilihan Raya, semalam.
“Secara logiknya mustahil bagi kami untuk meluangkan masa melakukan sesuatu yang tidak langsung mendatangkan faedah kepada parti.
“Saya juga telah berbincang dengan peguam saya untuk membuat tindakan saman terhadap mereka yang telah menuduh Pemuda UMNO di dalam kes ini,” katanya. – KOSMO! ONLINE


[VIDEO] Penyamun berparang larikan lima rantai emas RM35,000
Oleh MOHD YUNUS YAKKUB

17 Oktober 2022, 11:43 pm
KLANG – Sekumpulan penyamun berjaya melarikan lima utas rantai emas dianggarkan RM35,000 dalam dua kejadian selang 15 minit di dua lokasi berasingan sekitar daerah ini, hari ini.
Dalam kejadian bermula 3.05 petang itu melibatkan mangsa berusia 30 dan 60an di Taman Intan, Kapar dan Taman Klang Utama, Bukit Raja.
Salah satu daripada kes tersebut tular menerusi dua video berdurasi masing-masing 20 dan 50saat.
Ketua Polis Daerah Klang Utara, Asisten Komisioner S. Vijaya Rao berkata, pihak menerima dua laporan daripada mangsa yang terlibat berhubung kes samun tersebut.
Katanya, berdasarkan siasatan mendapati kejadian pertama melibatkan seorang suri rumah yang sedang mengemas kediamannya dalam keadaan pintu dan pagar terbuka.
“Empat suspek bersenjatakan parang telah keluar dari telah keluar daripada sebuah kereta Proton Waja berwarna kelabu.

‘Suspek kemudiannya telah menyamun mangsa yang ketika itu sedang mengemas di bahagian dapur rumah. Mangsa telah mengalami kerugian tiga rantai emas,” katanya dalam kenyataan hari ini.
Kata beliau, kumpulan suspek sama juga telah melakukan jenayah sama kira-kira pukul 3.20 petang hari sama selepas menahan seorang lelaki menggunakan kenderaan mereka sebelum menarik dua utas rantai emas.
Ujar Vijaya, mangsa telah mengalami sedikit kecederaan akibat pergelutan di bahagian leher.
“Nilai kerugian bagi kedua-dua kes dianggarkan RM35,000 dan kes disiasat mengikut Seksyen 395/397 Kanun Keseksaan.
“Orang ramai yang mempunyai maklumat boleh menyalurkannya kepada pegawai penyiasat, Inspektor Nur Saiful Hazwan Mohamad Ridzuan ditalian 016-7404177 atau mana-mana balai polis berhampiran,” katanya. – KOSMO!ONLINE

View this post on Instagram

A post shared by Kosmo! Online | Akaun Rasmi (@kosmo_online)


PRU15: SPR terima surat pemakluman pembubaran tiga lagi DUN
Oleh EDDY AQMAL MOHAMED HAMIDI

17 Oktober 2022, 10:01 pm
PUTRAJAYA – Suruhanjaya Pilihan Raya (SPR) memaklumkan bahawa telah menerima surat pemakluman berhubung pembubaran Dewan Undangan Negeri (DUN) Yang ke-14 bagi tiga negeri iaitu Pahang, Perlis dan Perak.
Setiausaha SPR, Datuk Ikmalruddin Ishak berkata, setakat ini pihak SPR telah menerima surat pemakluman pembubaran DUN Pahang dan Perlis pada 14 Oktober lalu dan DUN Perak pada hari ini daripada Speaker DUN masing-masing.
“Sehubungan itu, penetapan tarikh-tarikh penting pilihan raya bagi ketiga-tiga negeri ini akan dibincangkan serentak dalam Mesyuarat Khas SPR yang akan diadakan pada 20 Oktober ini,” katanya menerusi satu kenyataan hari ini.
Terdahulu, Kosmo! Online hari ini melaporkan Menteri Besar Perak, Datuk Seri Saarani Mohamad berkata, pembubaran DUN negeri itu dibuat selepas mendapat perkenan Sultan Perak, Sultan Nazrin Muizzuddin Shah.
Setakat ini, enam negeri telah memutuskan untuk tidak membubarkan DUN masing-masing iaitu Pulau Pinang, Selangor, Negeri Sembilan, Kedah, Kelantan dan Terengganu.
Pengerusi Pakatan Harapan (PH), Datuk Seri Anwar Ibrahim berkata, DUN Pulau Pinang, Negeri Sembilan dan Selangor yang berada di bawah pentadbiran PH tidak dibubarkan bagi memastikan persiapan dibuat untuk menangani banjir di negeri terbabit.

Mesyuarat Jawatankuasa Kerja Pas Pusat pula sebelum ini dilaporkan akan mengekalkan pendirian untuk tidak membubarkan Dewan Undangan Negeri (DUN) Kelantan, Terengganu, dan Kedah. – KOSMO! ONLINE


Banyak flat di Johor tak terurus
Oleh MOHAMAD FAIZAL HASHIM

17 Oktober 2022, 9:21 pm
KULAI – Dianggarkan lebih 100 buat flat awam di negeri ini tidak diuruskan dengan baik berpunca daripada sistem pengurusan bangunan yang tidak cekap hingga menyebabkan penghuni tinggal dalam keadaan tidak selesa.
Pengerusi Jawatankuasa Perumahan dan Kerajaan Tempatan, Datuk Mohd. Jafni Md Shukor berkata, bagi mengatasi isu ini, kerajaan Negeri bakal menubuhkan pasukan petugas untuk memantau masalah pengurusan bangunan yang wujud ini.
Beliau berkata, itu merupakan inisiatif kerajaan Negeri dalam memastikan penghuni di kesemua 130 flat awam di negeri ini hidup dalam keadaan selesa dan dilengkapi kemudahan yang terurus.
“Kami mendapati terdapat flat awam di negeri ini berada dalam keadaan serba kekurangan dan tidak mempunyai badan pengurusan khusus menjadi kawasan tersebut hingga tempoh 10 tahun,” katanya.
Beliau berkata demikian selepas majlis penyerahan sumbangan sempena Perayaan Deepavali anjuran Yayasan Sejahtera Kulai, Majlis Perbandaran Kulai (MPKu) dengan kerjasama MIC Bahagian Kulai di Dewan Raya Putra, Bandar Putra, di sini hari ini.
Mengulas lanjut, Mohd. Jafni memberitahu, antara masalah yang berlaku ialah hanya 30 hingga 40 peratus penduduk sahaja yang menjelaskan yuran penyelenggaraan kepada jawatankuasa yang diwujudkan badan pengurusan.

Katanya, timbul juga isu apabila sebahagian pengerusi jawatankuasa yang dilantik menyalah guna kuasa dan tidak membuat pembayaran cukai pintu dan jawatankuasa yang mengambil alih terpaksa mewarisi beban yang ditinggalkan.
“Setakat ini, kerajaan Pusat membelanjakan sebanyak RM30 juta bagi membaik pulih kemudahan termasuk lif di Pangsapuri Lebuh Raya Penyuraian Timur dan RM13 juta untuk kerja penambahbaikan di Flat Saujana, di sini,” katanya.
Tambahnya, pemantauan yang dilakukan pihaknya mendapati Projek Perumahan Rakyat (PPR) dan Rumah Sewa Kerajaan (RSK) tidak berdepan dengan isu tersebut. – KOSMO! ONLINE


Intan Ladyana sudah berhijab?
Oleh HARYATI KARIM

17 Oktober 2022, 9:37 pm
PETALING JAYA – Pelakon Intan Ladyana dihujani pujian daripada peminatnya apabila tampil berhijab dalam sekeping gambar yang dimuat naik dalam akaun Instagram suaminya, Harris Alif, 23, sebentar tadi.
Dalam gambar berkenaan Intan, 40, bersama suami dan anaknya, Eviee Khadeeja yang berusia sembilan bulan dilihat sedang bercuti di atas kapal persiaran mewah.
Antara komen peminat: “Cantiknya Intan Ladyana bertudung.
“Semoga terus istiqomah dan berbahagia selalu.”
Intan bagaimanapun tidak memuat naik atau berkongsi mengenai penghijrahan imej terbaharunya.
Intan dan Harris kini bahagia dengan kehadiran anak sulung pada penghujung Januari lalu selepas mendirikan rumah tangga pada 5 Februari tahun lepas.

Perkahwinan mereka menjadi perbualan hangat kerana jarak usia yang agak jauh iaitu 17 tahun. – KOSMO! ONLINE


Suami isteri didenda rakam, muat naik gambar bogel di lokasi pelancongan Singapura
Oleh KOSMO!

17 Oktober 2022, 9:30 pm
SINGAPURA – Sepasang suami isteri di Singapura masing-masing didenda S$14,000 (RM46,260) dan S$9,000 (RM29,738) oleh mahkamah kerana didapati bersalah menghasilkan gambar bogel di tempat awam serta menawarkan perkhidmatan langganan berbayar untuk kandungan seumpamanya, lapor portal berita Coconuts.
Jeffrey Chue Tze Jeong mengaku bersalah dalam beberapa dakwaan termasuk bersubahat untuk merakam gambar bogel isterinya di tempat awam, memuat naik imej tersebut di laman Twitter dan menghalang keadilan dengan menipu bahawa telefon bimbit miliknya hilang.
Isterinya, Nguyen Thi Anh pula mengaku bersalah kerana bergambar bogel di tempat awam dan menghalang proses keadilan.
Berdasarkan perbicaraan di mahkamah, pasangan tersebut adalah sebahagian daripada komuniti dinamakan Undertable Swingers’ Community (USC), di mana ahli-ahlinya sering berkongsi pengalaman dan memuat naik video lucah serta gambar bogel secara terbuka.
Penglibatan Tze Jeong dan Nguyen dalam aktiviti itu bermula apabila mereka memuat naik beberapa gambar tidak senonoh bersama individu lain di platform USC pada 9 Januari 2020, di mana ia kemudian diterima baik oleh komuniti itu.
Didorong oleh ulasan menggalakkan dan bilangan pengikut yang diperoleh, Tze Jeong mula memuat naik gambar-gambar Nguyen dalam pelbagai gaya di tempat awam dengan keizinan wanita itu.

Secara keseluruhan, Nguyen bergambar secara bogel dalam 18 kejadian termasuk di tempat-tempat pelancongan popular dan sibuk seperti Haji Lane, Muzium ArtScience dan Great World City.
Populariti yang diterima pasangan itu di platform USC membuatkan Tze Jeong mewujudkan akaun Twitter dan berterusan memuat naik gambar-gambr bogel isterinya. Dia bahkan menghasikan pelan perniagaan dengan pilihan langganan bagi mengaut keuntungan daripada aktiviti itu.
Satu laporan polis dibuat mengenai aktiviti mereka sebelum pasangan itu ditahan pada 18 Mei 2020 dan rumah mereka digeledah kerana disyaki terlibat dengan aktiviti pelacuran.
Tze Jeong turut membuat kenyataan palsu kepada polis dengan mendakwa bahawa telefon bimbitnya hilang sedangkan ia disimpan oleh seorang rakannya di dalam sebuah beg.
Hakim daerah, Janet Wang ketika menjatuhkan hukuman berkata, gaya hidup seseorang merupakan hal peribadi setiap individu.
Namun menurutnya, isu itu telah menjangkau ruang awam dengan adanya gambar-gambar bogel yang dimuat naik secara online selain pasangan itu turut mengaut keuntungan daripada hobi aneh mereka. – Agensi


Tiga individu bergaduh guna botol kaca dicari
Oleh MARLIA ZAKARIA

17 Oktober 2022, 9:26 pm
PETALING JAYA – Polis sedang mengesan tiga individu warga tempatan yang terlibat dalam pergaduhan di Jalan Yap Kwan Seng, Kuala Lumpur.
Insiden pergaduhan tersebut tular menerusi video petang tadi yang dimuat naik oleh pemilik akaun Twitter NanManjoi8715.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya sedang menjalankan siasatan setelah menerima laporan polis, semalam.
“Video berdurasi 1 minit 6 saat tersebut menunjukkan tiga penyerang dan seorang mangsa terlibat. Satu botol kaca dan batang besi aluminium digunakan dalam pergaduhan tersebut.
“Siasatan telah pun dijalankan di bawah Seksyen 324 Kanun Keseksaan manakala motif kejadian juga masih dalam siasatan,” katanya.
Tambahnya lagi, orang ramai yang mempunyai maklumat berkaitan kejadian diminta tampil untuk membantu siasatan.

Sebarang maklumat boleh disalurkan ke Ibu Pejabat Polis Daerah (IPD) Dang Wangi di talian 03-26002222 atau 03-21159999 atau ke mana-mana balai polis berhampiran. – KOSMO! ONLINE


PRU15: ‘Allah jadi saksi saya tidak merapu’ – Asyraf Wajdi
Oleh ZULKIFLI MANZOR

17 Oktober 2022, 10:54 pm
PETALING JAYA – Ketua Pemuda UMNO, Datuk Dr. Asyraf Wajdi Dusuki menegaskan beliau tidak menipu berhubung pendedahannya mengenai Pas bersama Perikatan Nasional (PN) ekoran tawaran 47 kerusi oleh Parti Pribumi Bersatu Malaysia (Bersatu).
Menurut beliau, ramai menjadi saksi bahawa dirinya tidak merapu apatah memungkiri sebarang janji untuk tidak mendedahkan gambar pertemuan antara pemimpin tertinggi UMNO dan Pas yang diadakan baru-baru ini.
“Allah menjadi saksi, ramai juga menjadi saksi bahawa saya tidak merapu dan tidak menipu, jauh sekali memungkiri sebarang janji. Berani kerana benar,” katanya dalam satu hantaran di Facebook malam ini.
Terdahulu, Timbalan Presiden Pas, Datuk Seri Tuan Ibrahim Tuan Man dalam satu kenyataan hari ini menyelar tindakan Asyraf Wajdi mendedahkan gambar pertemuan pemimpin tertinggi UMNO dan Pas tersebut di media sosial.
Tuan Ibrahim turut menafikan dakwaan Asyraf Wajdi bahawa Pas bersama PN ekoran tawaran 47 kerusi oleh Bersatu bagi menghadapi Pilihan Raya Umum ke-15 (PRU15).
Pertemuan itu dihadiri oleh beliau bersama Presiden Pas, Tan Sri Abdul Hadi Awang, Presiden UMNO, Datuk Seri Ahmad Zahid Hamidi dan Timbalan Presiden UMNO, Datuk Seri Mohamad Hasan.

“Tak betul, dia merapu. Dia (Asyraf Wajdi) tak terlibat pun dalam mesyuarat itu. Bahkan, kita dah ingatkan agar tidak keluarkan gambar yang beliau ambil, sebab pertemuan tertutup,” kata Tuan Ibrahim.
Bagaimanapun, Setiausaha Agung BN, Datuk Seri Dr. Zambry Abdul Kadir dalam satu hantaran di Facebook malam ini memuat naik sekeping gambar pertemuan tersebut yang turut dihadiri Asyraf Wajdi.
“Dr Asyraf (Asyraf Wajdi) tidak merapu, tidak menipu,” kata Zambry.
Asyraf Wajdi beberapa hari lalu mendedahkan sekeping gambar pertemuan lapan mata antara Presiden dan Timbalan Presiden kedua-dua parti UMNO dan Pas pada Rabu minggu lalu.
Beliau dipetik sebagai berkata, gambar tersebut diambil sehari sebelum Pas membuat keputusan kekal bersama parti Bersatu dalam gagasan PN.
“Pas menegaskan bahawa jika bersama PN, Bersatu menjanjikan 47 kerusi boleh menang kepada mereka.
“Namun bagi UMNO, perundingan untuk kembali mengukuhkan Muafakat Nasional kali ini lebih besar daripada sekadar perkiraan untung rugi kerusi-kerusi bagi menghadapi PRU15,” jelasnya – KOSMO! ONLINE


Kolam takungan air terbesar Britain cecah paras terendah
Oleh KOSMO!

17 Oktober 2022, 8:30 pm
LONDON – Beberapa rakaman menggunakan dron mendapati paras air di sebuah kolam takungan terbesar di Britain hanya tinggal 20 peratus  sekali gus mencetuskan kebimbangan mengenai kekurangan air  pada musim sejuk tahun in, lapor portal berita MailOnline semalam.
Tasik Wimbleball di Exmoor, Somerset, kini merekodkan paras kurang satu perempat daripada kapasiti penuhnya.  Rakaman video turut menunjukkan keadaan takungan dan landskap perkampungan yang tandus kesan akibat kemarau pada bagi musim panas kali ini.
Pada tempoh sama tahun lalu, takungan air di Wimbleball adalah lebih 70 peratus penuh, namun rizab purata kini berada di bawah paras yang dicatatkan pada 1995 ketika kapasiti kolam itu merekodkan kadar terendah iaitu 26.4 peratus.
“Saya mendapat tahu bahawa paras air adalah rendah di kolam takungan Wimbleball dan membuat keputusan untuk memeriksa sendiri keadaannya. Apa yang saya lihat adalah amat mengejutkan.
“Saya pernah memandu berhampiran kawasan takungan itu beberapa tahu lalu dan dapat melihat kanak-kanak bermain di dalam air.
“Kini, mereka tidak boleh lagi melakukan aktiviti sedemikian,” kata jurugambar sambilan yang membuat rakaman tersebut, Paul Scullion.

Sementara itu, syarikat perkhidmatan air, South West Water (SWW) berkata, paras simpanan air takungan itu telah menurun kepada sekitar  20 peratus pada 9 Oktober lalu.
Menurut syarikat tersebut, kawasan itu mengalami tempoh paling kering yang  keempat  sejak penyimpanan rekod bermula lebih 130 tahun lalu.
“Paras takungan air di seluruh Cornwall dan sebahagian Devon kekal rendah serta akan terus berkurang. Ia diramal kekal seperti itu pada masa akan datang tanpa hujan berterusan akibat musim kemarau yang panjang.
“Kami meminta pengguna agar menggandakan usaha mereka untuk lebih banyak menjimatkan air bagi mengelakkan sebarang pelaksanaan sekatan, di samping melindungi sumber-sumber air utama di wilayah ini,” kata Pengarah Kemarau SWW, Jo Ecroyd. – Agensi


Skuad hoki remaja sedia ‘terbang tinggi’
Oleh MUHAMMAD ZUHAILY BADLISHAH

17 Oktober 2022, 7:38 pm
KUALA LUMPUR – Ketua jurulatih skuad hoki remaja lelaki negara, Muhamad Amin Rahim menyahut cabaran Konfederasi Hoki Malaysia (MHC) menjelang saingan Piala Sultan Johor (SOJC) di Stadium Hoki Taman Daya, Johor Bahru minggu depan.
Edisi ke-10 kejohanan yang akan berlangsung dari 22 hingga 29 Oktober itu menjadi ujian terbaik buat Amin dan barisan kejurulatihannya untuk menguji barisan 18 pemain terpilih.
Bagi Amin, ia satu petanda yang bagus apabila melihat peningkatan prestasi setiap hari ditunjukkan anak-anak buahnya walaupun cuma sempat dua minggu mengadakan latihan bersama mereka.
“Kita sedia maklum pemain masih raw sangat (kerana) mereka lebih banyak dalam local scene. Namun, ia bukan alasan dan saya akan cuba lakukan sebaik mungkin.
“Jangkaan tinggi tetapi saya ambil cabaran ini. Saya akan berkongsi segala pengalaman dengan pemain kerana saya juga pernah menggalas tugas sebagai ketua jurulatih hoki dalam dewan,” katanya.
PRESIDEN MHC, Datuk Seri Subahan Kamal (empat dari kanan) memberikan suntikan semangat kepada para pemain pada sesi latihan di Stadium Hoki Nasional petang tadi. – MHC
Esok, Amin berpeluang melihat para pemainnya mempersembahkan sesuatu yang positif apabila menentang Australia dalam aksi persahabatan di Stadium Hoki Nasional, Bukit Jalil.

Empat pemain yang pernah beraksi pada Piala Dunia Hoki Remaja 2021 iaitu Muhammad Amirul Haniff Mamat, Alfarico Lance Liau Jr., Muhammad Syawal Abd. Razak dan Muhammad Faris Harizan bakal menjadi sandaran utama pasukan.
Selepas itu, skuad negara akan menghadapi satu lagi aksi pemanas badan dengan Great Britain di Stadium Hoki Taman Daya pada Rabu sebelum membuka tirai SOJC menentang India tiga hari kemudian.
Malaysia yang pernah menjuarai edisi pertama SOJC pada 2011, kemudiannya akan berdepan Australia (23 Oktober), Afrika Selatan (25 Oktober), Great Britain (26 Oktober) dan Jepun pada 28 Oktober.
Sebagai rekod, SOJC merupakan platform terbaik buat para pemain sebelum Malaysia menjadi tuan rumah Piala Dunia Hoki Remaja 2023 di Kuala Lumpur pertengahan tahun depan. – KOSMO! ONLINE


Info wikipedia Atu Zero disunting, kaitkan dengan Bon Jovi, BTS
Oleh HANISAH SELAMAT

17 Oktober 2022, 8:25 pm
PETALING JAYA – Selepas anak Zarina Zainuddin, maklumat dalam laman Wikipedia di bawah nama pelawak Atu Zero pula menjadi mangsa suntingan maklumat palsu.
Begitupun, pemilik nama sebenar
Sharif Kunal Doli Sharif menganggap perbuatan dilakukan pihak tertentu itu hanya sebagai gurauan.
Katanya, dia tidak ambil hati atau tergores dengan suntingan tersebut, malah merasakan usikan tersebut menghiburkan.
“Alhamdulillah, lain macam Bon Jovi. Rasanya orang yang taip (sunting) ini mabuk kot.
“Bila pula pergi Korea Selatan berlakon? Pernah buat konsert, siapa pula pengurusnya?
“Bagi saya benda itu menghiburkan. Selagi perkara itu bukan sesuatu yang negatif atau mengaibkan, saya okey,” katanya menerusi hantaran dalam Instagram.

Terdahulu, pelawak dan pelakon itu berkongsi semula sebuah hantaran foto maklumat dirinya di Wikipedia yang dikongsi isterinya, Syafeeqa Johari
Dalam paparan laman berkenaan, Atu dikatakan pernah menyanyi dan membuat persembahan dengan ramai penyanyi kelas dunia seperti Bon Jovi dan Ricky Martin.
Malah info tersebut turut mengaitkannya dengan kumpulan Kpop tersohor iaitu BTS dan Blackpink.
Pelakon Syif Malam Raya itu juga dikatakan membintangi banyak drama bersiri serta filem Korea seperti Crash Landing on You, dan Lawyers.
Sementara itu, menerusi carian Kosmo! Online, halaman Wikipedia Atu kini sudah kembali kepada maklumat asal.
Minggu lalu Zarina meluahkan kekesalan apabila ada individu tergamak menghina anak istimewanya, Azal atau Muhammad Raizal Azrai, 26, dengan melakukan suntingan dalam laman sama. – KOSMO! ONLINE


Vaksin kanser dijangka tersedia menjelang 2030
Oleh KOSMO!

17 Oktober 2022, 7:30 pm
MAINZ, JERMAN – Saintis-saintis menjangkakan vaksin untuk pesakit kanser akan mula tersedia pada  dekad akan datang, lapor akhbar The Sun semalam.
Pengasas BioNTech, Profesor Ugur Sahin dan isterinya, Ozlem Tureci berkata, pembangunan dan kejayaan vaksin koronavirus sebelum ini telah menggandakan usaha mereka dalam menghasilkan vaksin untuk kanser.
“Kami telah mempelajari mengenai cara menghasilkan vaksin yang pantas dan lebih baik. Kami juga mengetahui bagaimana sistem imunisasi bertindak balas.
“Ini sudah pasti mempercepatkan penghasilan vaksin kanser kami.
“Sebagai saintis, kami sentiasa teragak-agak untuk mengatakan bahawa kami mempunyai penawar kanser. Kami telah melakukan beberapa pencapaian dan akan terus melaksanakan kajian,” kata Tureci.
Ketika ditanya mengenai jangka masa vaksin kanser boleh mula didapati, Sahin berkata, ia berkemungkinan sebelum tahun 2030.

Pasangan saintis tersebut mengasaskan syarikat farmaseutikal, BioNTech di Mainz, Jerman pada 2008 dan berusaha untuk merintis imunoterapi kanser yang disesuaikan dengan keadaan pesakit secara individu.
Penggunaan teknologi mRNA yang dibangunkan mereka muncul ketika pandemik dan menurut pasangan itu, pengalaman tersebut telah membantu memacu kajian mereka. – Agensi


Video atas katil bocor diluar kawalan saya – Tya Arifin
Oleh HANISAH SELAMAT

17 Oktober 2022, 7:21 pm
KUALA LUMPUR – Pelakon dan usahawan, Tya Arifin menafikan video atas katil yang tular di media sosial sebagai disengajakan sekaligus menjadi sebahagian daripada strategi pemasaran paling mudah untuk memancing khalayak.
Katanya, tiada keperluan untuk berbuat sedemikian apatah lagi klip singkat tersebut dibocorkan pihak lain yang berada di set penggambaran video promosi syarikatnya.
Malah isteri Asyraf Khalid itu menegaskan orang ramai mudah membuat telahan hanya bersandarkan video berdurasi 19 saat tanpa melihat keseluruhan penceritaan yang ingin disampaikan.
“Sejujurnya apa yang berlaku selepas sesi penggambaran hingga ada individu berkongsi sedutan klip video yang ketika itu belum dilancarkan adalah di luar kawalan kami.
“Saya pun enggan menyalahkan sesiapa kerana sebelum itu kami sudah nyatakan rakaman yang dilakukan khusus untuk pelancaran produk baharu, tapi tak sangka dibocorkan pula.
“Bagi saya, spekulasi diperkatakan mengenai saya ‘posing’ atas katil yang didakwa kurang manis selain babak di bilik mandi mungkin disebabkan orang belum lagi tengok keseluruhan video.

“Sebagai wanita berstatus isteri dan ibu, saya sentiasa menjaga nama baik keluarga. Apa pun terima kasih atas keprihatinan anda semua,” katanya kepada Kosmo! Online.
Tya berkata demikian ketika ditemui pada majlis pelancaran program bual bicara Next To Neelofa, baru-baru ini.
Terdahulu, ramai terkejut melihat sedutan klip yang menunjukkan seorang wanita dipercayai Tya
memakai gaun merah berbaring di atas katil.
Menerusi paparan lain pula kelihatan sosok tersebut memegang bahu seorang lelaki selain terdapat satu lagi babak dalam air serta memakai ‘bathrobe’.
Meskipun video itu kurang jelas, ramai dalam kalangan netizen yang mempersoalkan tindakan Tya memilih konsep penggambaran yang disifatkan agak ‘daring’.
Enggan melatah, pemilik nama penuh Nurtria Wulandari Arifin, 27, itu mengakui melihat perkara yang berlaku ini sebagai peringatan untuk lebih berhati-hati pada masa akan datang.
Kata Tya, pihak syarikat akan memastikan untuk memperketatkan prosedur semasa dan selepas penggambaran supaya tidak berkongsi apa-apa hingga video rasmi dilancarkan.
“Awalnya memang saya terkesan apabila dituduh bukan-bukan namun selepas itu saya kembali positif kerana semua ini terjadi bukan kehendak kita.
“Jadi jangan cepat melatah, sebaliknya tangani setiap perkara di luar kawalan ini dengan tenang. Malah saya pun enggan jadikan ia isu besar.
“Apa yang kita boleh kawal adalah fikiran dan emosi kita sendiri supaya jangan biarkan diri terjerat dengan tekanan selain hindari negativiti,” luahnya lagi.


Pagar kediaman rasmi MB Kedah disimbah cat | 15 MINIT MMTV 17 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh SITI KAMILAH MUSTAPHA

17 Oktober 2022, 9:02 pm


Team Haq wakili Malaysia pada Kejohanan Dunia MLBB M4
Oleh KOSMO!

17 Oktober 2022, 7:33 pm
TEAM Haq melayakkan diri ke Kejohanan Dunia Mobile Legends Bang Bang M4 yang akan berlangsung di Jakarta, Indonesia awal tahun depan.
Bermula dari peringkat awal (kelayakan) di pentas Liga Profesional Mobile Legends Malaysia (MPLMY) Season 10 dan kini pertama kali pasukan ‘Team Haq’ membawa nama ke pentas antarabangsa dan bakal mengharumkan nama Malaysia.
Jatuh ke lower bracket tidak menjadi penghalang untuk Team Haq meneruskan misi apabila bangkit menewaskan pasukan Orange esports dengan keputusan 3-1.
Kejohanan Dunia M4 ialah kejohanan e-Sukan antarabangsa tahunan untuk game Mobile Legends: Bang Bang (MLBB) di mana pasukan dari seluruh dunia akan berhadapan antara satu sama lain untuk menjadi Juara Dunia.
Dianggarkan sebanyak 16 pasukan akan bertanding pada Kejohana Dunia dunia ini. Kejohanan ini menawarkan hadiah keseluruhan sebanyak AS$800,000 (RM3.77 juta)
M4 dijadualkan bermula pada 1 hingga 15 Januari 2023 dan akan diadakan di Jakarta.


Radzi mahu SPRM siasat segera dakwaan seleweng kontrak
Oleh MOHD. HUSNI MOHD. NOOR

17 Oktober 2022, 8:51 pm
PUTRAJAYA – Menteri Kanan Pendidikan, Datuk Dr. Mohd. Radzi Md. Jidin mahu siasatan segera dilakukan berhubung dakwaan kononnya berlaku penyelewengan kontrak membabitkan dirinya
Radzi menerusi hantaran di Facebook hari ini berkata, beliau menerima hantaran video dibuat Datuk Zaharin Yassin menyatakan terdapat aduan penyelewengan di Kementerian Pendidikan (KPM) mengaitkan dirinya dan Ketua Setiausaha kementerian tersebut.
Menurutnya, dakwaan itu berkaitan Surat Setuju Terima (SST) untuk kontrak bekalan makanan bermasak serta kebersihan bangunan dan kawasan.
“Memandangkan nama saya dan KSU KPM turut disentuh, saya telah mengarahkan Ketua Setiausaha KPM membuat laporan segera kepada SPRM supaya siasatan terhadap dakwaan tersebut dilaksanakan secepat mungkin.
“Saya juga berharap Zaharin dapat menyampaikan maklumat yang diterima beliau kepada SPRM,” katanya.
Sebelum ini, Zaharin yang juga blogger dan bekas ahli UMNO memuat naik satu video mendedahkan satu penyelewengan kontrak membabitkan bekalan makanan bermasak dan selenggara bangunan.

Dakwa Zaharin lagi, Radzi dan KSU KPM didakwa memohon 4.5 peratus daripada nilai kontrak pembekalan itu dipercayai bagi tujuan dana politik Pribumi Bersatu Malaysia (Bersatu).
Menerusi video berdurasi 2.44 minit itu, Zaharin mahu Radzi dan Ketua Setiausaha KPM menjawab tuduhan berkenaan selain sedia disiasat SPRM. – KOSMO! ONLINE


Patah hidung ditumbuk lepas terlanggar kanak-kanak
Oleh MARLIA ZAKARIA

17 Oktober 2022, 8:28 pm
PETALING JAYA – Seorang lelaki patah tulang hidung selepas ditendang dan ditumbuk dua lelaki bertubi-tubi selepas tidak sengaja terlanggar seorang kanak-kanak ketika memandu di jalan berhadapan tol keluar Pasar Borong Kuala Lumpur, semalam.
Ketika kejadian itu berlaku, mangsa terus memberhentikan kenderaannya untuk membantu kanak-kanak tersebut namun terus diserang selain kunci keretanya turut dirampas.
Ketua Polis Daerah Sentul, Ketua Polis Daerah Sentul, Asisten Komisioner, Beh Eng Lai berkata, pihak polis telah menerima laporan daripada mangsa kira-kira pukul 11.00 pagi tadi.
“Mangsa sedang memandu di jalan berhadapan tol keluar Pasar Borong Kuala Lumpur dan terlanggar seorang kanak-kanak yang sedang berjalan bersama ibunya.
“Kanak-kanak tersebut dipercayai hanya terkena di bahagian cermin sisi sebelah kanan kereta mangsa dan mangsa kini sedang dirawat di Hospital Selayang kerana mengalami kecederaan,” katanya.
Katanya, pihak polis sedang mengesan kedua-dua suspek yang terlibat bagi membantu siasatan.

“Kes ini sedang disiasat di bawah Seksyen 325 Kanun Keseksaan kerana kesalahan menyebabkan cedera parah yang memperuntukkan hukuman penjara sehingga tujuh tahun, dan juga denda.
“Orang ramai dinasihatkan supaya sentiasa mematuhi undang-undang dan bersama-sama menjaga keamanan serta ketenteraman awam dan tindakan tegas akan diambil jika ingkar,” katanya dalam satu kenyataan.
Orang ramai yang mempunyai sebarang maklumat terhadap insiden tersebut diminta untuk menghubungi Bilik Gerakan Ibu Pejabat Polis Daerah (IPD) Sentul di talian 03-40482222. – KOSMO! ONLINE


Gadis angkat kaki selepas calon suami kenakan syarat berhenti guna produk penjagaan wajah
Oleh KOSMO!

17 Oktober 2022, 8:30 pm
JAKARTA – Seorang gadis di Bandung, Indonesia berkongsi pengalaman pernah berkenalan dengan lelaki yang mengajaknya berkahwin tetapi meminta agar dia berhenti menggunakan produk penjagaan kulit, lapor laman berita Wolipop semalam.
Gadis bernama Irtsani Ghanis itu berkata, pertemuan dia dengan lelaki itu hanya berlaku di media sosial sebelum jejaka tersebut meminta izin bertemu ibu bapa untuk melamarnya.
Selepas sebulan berhubungan, lelaki itu mula menanyakan hal-hal yang dianggap pelik oleh Ghanis termasuk melarangnya memakai produk penjagaan muka.
“Kulit muka saya memang bermasalah terutama cepat tumbuh jerawat dan saya sering mendapatkan rawatan di klinik serta mementingkan produk penjagaan muka bagi memastikan wajah kekal sihat.
“Lelaki itu tahu akan rutin tersebut dan meminta saya berhenti melakukannya selepas berkahwin dengan alasan ia seperti menunjukkan saya mementingkan rupa fizikal,” jelasnya.
Tambah Ghanis, lelaki itu juga seolah memberi isyarat agar wang gaji saya yang digunakan untuk membeli produk penjagaan kulit perlu digunakan untuk membantu kewangan rumah tangga.

“Saya tidak pernah bertanya atau menyuruh dia menanggung kos pembelian produk muka saya malah tidak tahu apakah pekerjaannya pada ketika itu.
“Apabila dia mula mengenakan syarat tidak masuk akal seperti itu, saya berhenti menghubunginya kerana karakternya mencurigakan,” ujarnya.
Sehingga kini, perkongsian Ghanis di laman TikTok itu sudah ditonton lebih 2.5 juta kali. – Agensi


JPJ semak laporan audit lori nahas di Sedenak
Oleh DIYANATUL ATIQAH ZAKARYA

17 Oktober 2022, 6:07 pm
MELAKA – Jabatan Pengangkutan Jalan (JPJ) akan menyemak semula laporan Pemeriksaan dan Audit Keselamatan (JISA) membabitkan lori yang terlibat dalam nahas di Lebuh Raya Utara-Selatan dekat Sedenak, Johor, kelmarin.
Ketua Pengarahnya, Datuk Zailani Hashim berkata, semakan itu dibuat bagi mengesan sekiranya berlaku sebarang kelemahan atau kesilapan teknikal ketika pemeriksaan keselamatan dilakukan ke atas kenderaan berkenaan.
“Itu (nahas) sebenarnya banyak perkara kita nak tengok melalui JISA, kita nak pastikan sama ada lori terlibat dia melalui pemeriksaan Pusat Pemeriksaan Kenderaan Berkomputer (Puspakom).
“Lepas itu dari segi struktur pembinaan kenderaan itu sendiri memenuhi tak JISA kita, kalau ada lack (kesilapan) di mana-mana berkenaan teknikal tindakan susulan akan diambil,” katanya pada sidang akhbar selepas merasmikan Ulang Tahun Ke-20 Akademi Pengangkutan Jalan Malaysia (APJM) di Tiang Dua, Ayer Molek, di sini, hari ini.
Zailani (empat dari kanan) merasmikan Ulang Tahun Ke-20 Akademi Pengangkutan Jalan Malaysia (APJM) di Tiang Dua, Ayer Molek, Melaka , hari ini. FOTO AMRAN MULUP
Dalam pada itu beliau turut mengingatkan pengguna jalan raya terutama kenderaan berat untuk lebih bertanggungjawab dan tidak mengejar trip bagi mengaut keuntungan.
“Kita tahu mereka mengejar trip barang yang dibawa, tapi bila barang itu melebihi muatan dibenarkan ia memberi kesan terhadap kemampuan brek.

“Sebab itu kita ada Seksyen Akta Pengangkutan Awam Darat (APAD) 2010 untuk mereka yang melanggar ketetapan berat dengan muatan (BDM),” katanya.
Kosmo! kelmarin melaporkan dua maut manakala empat yang lain selamat selepas sebuah lori jenis Isuzu merempuh tiga kereta iaitu Proton Wira, Toyota Vios dan Proton Preve di Lebuh Raya Utara-Selatan di Sedenak. – KOSMO! ONLINE


Keputusan tatatertib Cikgu Fadli diketahui esok
Oleh PETAH WAZZAN ISKANDAR

17 Oktober 2022, 6:50 pm
PUTRAJAYA – Keputusan hasil mesyuarat Lembaga Tatatertib Perkhidmatan Pendidikan yang bersidang hari ini, akan diserahkan kepada guru Matematik, Mohd. Fadli Mohamed Salleh, esok.
Menteri Kanan Pendidikan, Datuk Dr. Mohd. Radzi Md. Jidin berkata, beliau baru dimaklumkan bahawa mesyuarat Lembaga Tatatertib Perkhidmatan Pendidikan baru tamat sebentar tadi di mana dokumen keputusannya akan diuruskan pihak urusetia lembaga itu.
“Pihak urusetia di lembaga berkenaan akan sampaikan keputusan mesyuarat kepada ketua jabatan Mohd. Fadli.
“Insya-Allah, esok beliau (Mohd. Fadli) akan menerima keputusan itu,” katanya yang ditemui selepas menghadiri sesi pengenalan bersama jurulatih ternama dunia, Mr. Peter Walters ‘Mr Touch’ dari Auckland, New Zealand di Sekolah Rendah Kebangsaan Putrajaya Presint 16(1), di sini hari ini.
Semalam, Ketua Pengarah Pendidikan, Datuk Pkharuddin Ghazali memaklumkan Lembaga Tatatertib Perkhidmatan Pendidikan dijadualkan bersidang hari ini selepas setelah menerima surat representasi yang dikemukakan Mohd. Fadli pada Jumaat lalu.
Surat yang diterima Mohd. Fadli tidak membawa maksud hukuman sudah dijatuhkan Lembaga Tatatertib Perkhidmatan Pendidikan.

Sebelum ini, Mohd. Fadli melalui laman media sosialnya mendakwa akan dikenakan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.
Ketika ditanya sama ada hasil keputusan Lembaga Tatatertib Perkhidmatan Pendidikan boleh didedahkan, Mohd. Radzi berkata, beliau tidak pasti perkara itu dan akan membuat pemeriksaan mengenainya kelak.
“Malah permintaan saya untuk mengadakan pertemuan dengan beliau juga belum mendapat maklum balas sama ada akan bertemu atau tidak,” katanya.
Mengulas mengenai isu yang dibangkit Mohd Fadli, beliau berkata ia sudah diambil tindakan kementeriannya seperti pada pada 6 Mac lalu, pihaknya memperkenalkan tujuh inisiatif bagi menangani perkara berkenaan antaranya penyusunan jadual waktu dan pemasangan lokar.
Katanya, bagi isu silibus di mana ia sudah diperkenalkan sejak 2017 selepas mengambil pandangan pelbagai pihak termasuk guru yang berpakaran dalam bidang masing-masing dan ibu bapa.
“Ini bukan perkara baharu, bila sesuatu silibus itu diperkenalkan ia akan melalui satu pusingan, ia bermakna untuk sekolah rendah silibus yang diperkenalkan pada tahun 2017 ini akan tamat pada 2022.
“Jadi murid darjah satu pada tahun 2017 itu naik ke darjah enam pada tahun 2022, ia dikira satu pusingan. Bagi sekolah menengah, pusingan bagi silibus yang diperkenalkan pada tahun sama tamat pada tahun 2021 kerana mereka sehingga tingkatan lima sahaja,” ujar beliau.
Tambahnya, KPM sentiasa terbuka dan ambil pandangan semua pihak berhubung isu silibus. – KOSMO! ONLINE


Wanita maut nahas ketika hantar cucu ke sekolah
Oleh ASLIZA MUSA

17 Oktober 2022, 6:32 pm
IPOH – Seorang wanita maut manakala suami dan cucunya cedera setelah motosikal ditunggang mereka bergesel dengan sebuah lori di Jalan Chepor di sini pagi tadi.
Difahamkan, kejadian sekitar pukul 7.30 pagi itu berlaku ketika mangsa, Siti Hazizah Ismail, 57, dan suami dalam perjalanan pulang ke rumah selepas menghantar cucu mereka ke sekolah.
Pasangan itu dikatakan berpatah balik ke rumah bersama kanak-kanak itu selepas mendapati sesi persekolahan ditutup hari ini.
Ketua Polis Daerah Ipoh, Asisten Komisioner Yahaya Hassan berkata, ketika kejadian motosikal jenis Modenas Kriss ditunggang suami isteri bersama cucu perempuan berusia sembilan tahun itu dalam perjalanan dari arah Meru ke Chemor.
Katanya, sampai di lokasi kejadian, motosikal mangsa hilang kawalan lalu bergesel dengan tayar belakang lori yang datang dari arah Tronoh.
“Kejadian itu menyebabkan ketiga-tiga mangsa jatuh di atas jalan. Penunggang motosikal berusia 59 tahun dan cucunya cedera ringan manakala pembonceng pula parah di kepala.

“Mangsa disahkan maut di tempat kejadian dan dihantar ke Jabatan Forensik Hospital Raja Permaisuri Bainun (HRPB) untuk bedah siasat,” katanya di sini hari ini.
Menurut beliau, siasatan lanjut sedang dijalankan mengikut Seksyen 41(1) Akta Pengangkutan 1987. – KOSMO! ONLINE


Elon Musk berdebar nama masuk senarai bunuh dikaitkan dengan kerajaan Ukraine
Oleh KOSMO!

17 Oktober 2022, 5:55 pm
WASHINGTON – Pengasas Tesla dan SpaceX, Elon Musk menyuarakan kebimbangan terhadap laman web kontroversi, Mirotvorets, yang didakwa menyenaraikan sejumlah nama yang kononnya musuh Ukraine, lapor laman berita RT kelmarin.
Kebimbangan itu diluahkan selepas namanya dikatakan berada dalam senarai tersebut. Manusia paling kaya di dunia itu didakwa mengugut untuk memotong pembiayaan perkhidmatan  satelit Starlink yang memberikan liputan internet di Ukraine.
Sistem itu diketahui disambungkan kepada peralatan kerajaan di Kiev.
“Adakah senarai ini benar? Apakah URLnya?” tanya Musk dalam satu ciapan sebagai tindak balas kepada seorang wartawan yang berkongsi tangkap layar dan mendakwa bahawa namanya ditambah ke pangkalan data Mirotvorets.
“Saya telah bercakap dan menulis tentang senarai ini selama bertahun-tahun, selepas berada dalam senarai ini pada 2019, tetapi sekarang Musk pula tersenarai, selepas Roger Waters dan lain-lain,” tulis Bartlett .
Nama Musk didapati tiada dalam senarai tersebut pada Sabtu lepas setelah beliau menarik semula ancaman untuk menamatkan pembiayaan Starlink.

Menurut beberapa laporan, aktivis-aktivis  Ukraine mendakwa laman web tersebut  palsu dan menggelarnya sebagai provokasi Rusia.
Mirotvorets atau maksudnya ‘pendamai’ adalah pangkalan data individu bebas yang dianggap oleh moderator misteri sebagai ancaman kepada keselamatan negara Ukraine.
Laman web itu menafikan bahawa ia membekalkan senarai bunuh sebaliknya mendakwa sebagai sumber maklumat untuk agensi penguatkuasaan undang-undang dan perkhidmatan khas mengenai pengganas pro-Russia, pemisah dan penjenayah perang  lain.
Ia didakwa mempunyai kaitan dengan Kementerian Dalam Negeri Ukraine. – Agensi


Jenazah lintas khemah majlis perkahwinan
Oleh KOSMO!

17 Oktober 2022, 7:00 pm
JAKARTA – Tetamu sebuah majlis perkahwinan di Mojokerto, wilayah Jawa Timur terkejut seketika apabila melihat sebuah kereta pengusung jenazah melalui khemah majlis itu  untuk menuju ke tanah perkuburan, lapor portal berita Wolipop kelmarin.
Berdasarkan video yang tular di TikTok, sekumpulan penduduk dilihat bersama-sama membawa keranda berisi jenazah yang diletakkan di atas kereta pengusung ketika majlis perkahwinan sedang berlangsung.
Khemah majlis tersebut dikatakan merupakan satu-satunya akses jalan yang boleh dilalui untuk membawa jenazah ke kubur.
“Ada khabar duka daripada jiran. Jenazah terpaksa dibawa melalui khemah perkahwinan yang mempunyai ramai tetamu kerana ini adalah satu-satunya jalan menuju ke kubur,” demikian menurut keterangan video tersebut.
Video itu menjadi tular dengan netizen memberikan pelbagai pendapat.
“Lebih baik sewa dewan supaya tidak menghalang laluan kalau sudah tahu itu satu-satunya jalan (menuju ke kubur),” kata seorang netizen.

“Hikmahnya adalah boleh jadi jodoh kita bertemu pada hari kematian seseorang. Jadi, lebih baik perbaiki diri untuk menunggu ajal dan bukannya menanti jodoh yang belum pasti bila akan datang,” kata seorang pengguna lain.
Wolipop kemudian menghubungi jurusolek yang memuat naik video tersebut, Bunda Een bagi mendapatkan pengesahan mengenai kejadian itu.
Menurut wanita berkenaan, ketika acara berlangsung, pihak pengantin menerima permintaan daripada jiran tetangga yang memohon kebenaran membawa jenazah melalui khemah majlis.
“Kebetulan, akses terdekat untuk menuju ke kawasan perkuburan adalah dengan melalui khemah majlis perkahwinan. Ibu bapa pengantin telah mengizinkan permintaan tersebut,” katanya. – Agensi


MRT buat hal, ramai terlepas mesyuarat pagi
Oleh MUHAMMAD HAIKAL RAMLI

17 Oktober 2022, 6:15 pm
PETALING JAYA – Rata-rata pengguna pengangkutan awam meluahkan rasa kecewa terhadap sistem pengangkutan awam negara seperti Mass Rapid Transit (MRT) yang masih lemah dan lambat.
Menerusi hantaran di akaun Twitter @PointMHD kesal kepada RapidKL kerana terpaksa menunggu hampir 30 minit untuk tren seterusnya tiba sekali gus menyebabkan urusan kerjanya tergendala.
“Saya menyesal menaiki tren pagi ini, saya terfikir untuk memandu hari ini kerana saya ada mesyuarat pada pukul 10. Saya kira menaiki tren agak lebih memudahkan saya sampai dengan cepat namun ternyata sebaliknya,” ciap lelaki tersebut.
Susulan itu, hantaran tersebut telah mengundang pelbagai reaksi netizen yang turut mengalami perkara yang sama dan meluahkan rasa kekesalan mereka terhadap sistem pengangkutan awam negara.
“Aku rasa Malaysia salah satu negara yang orang naik pengangkutan awam lagi lambat dan melecehkan daripada memandu tapi apa boleh buat, murah dan sesetengah orang tidak mempunyai pengangkutan,” balas seorang pengguna di ruangan komen.
“Lantas mereka masih bertanya mengapa segelintir rakyat Malaysia lebih suka memandu dan terperangkap dalam kesesekan lalu lintas kerana kita mempunyai sistem pengangkutan awam yang lemah dan tidak efisien,” ciap seorang pengguna lainnya.

Dalam pada itu, ada juga netizen yang menggesa agar pihak yang terlibat mengambil langkah yang sepatutnya agar perkara ini tidak terus menjadi isu yang membelenggu rakyat Malaysia.
“Dalam isu ini, pihak kerajaan harus memandang serius perkara macam ni, kena ada tindakan yang efisien supaya memudahkan rakyat dan tak terganggu dengan isu sama sahaja,” ciap pengguna lain. – KOSMO! ONLINE


Haram bercerita aurat rakan wanita kepada suami
Oleh KOSMO!

17 Oktober 2022, 6:36 pm
PETALING JAYA – Golongan wanita perlu berhati-hati serta tidak sewenang-wenangnya menceritakan aurat wanita lain kepada lelaki bukan mahram termasuk suami.
Menerusi teguran oleh pendakwa bebas, Ustaz Syed Abdul Kadir Aljoofre berkata, beliau ada menerima pertanyaan mengenai hukum seorang wanita bercerita aurat kawannya kepada suami.
“Aurat ini tujuannya ditutup, sampai tidak boleh dilihat dan digambarkan. Jadi hukumnya haram bagi wanita menceritakan aurat kawan atau dirinya kepada orang bukan mahram.
“Kadangkala bercerita rambut panjang atau pendek, keriting atau berwarna selain bercerita tangan atau kaki kawannya cantik kepada suami,” katanya menerusi video dimuat naik pada Instagram.
Dalam pada itu, beliau memetik hadis Nabi Muhammad yang diriwayatkan oleh Saidina Ibnu Mas’ud terdapat di dalam Sahih Bukhari dan Muslim.
“Terjemahannya begini, janganlah seseorang wanita bergaul dengan kawan wanitanya dan kemudian bercerita kepada suami. Sampai suaminya seolah-olah boleh menggambarkan wanita diceritakan tadi.

“Jadi jaga-jaga, jangan senang sangat hendak bercerita aurat kawan-kawan atau saudara-mara wanita kepada lelaki bukan mahram,” tegasnya. – KOSMO! ONLINE


Wanita hamil nyaris lemas terjun Jambatan Pulau Pinang
Oleh NOOR HASLIZA NUSI

17 Oktober 2022, 6:28 pm
GEORGE TOWN – Seorang wanita hamil ditemui hampir lemas dibawa arus berdekatan tiang 32, Jambatan Pulau Pinang, di sini semalam.
Kejadian itu disedari seorang pemandu bot pancing ketika mahu merapatkan bot pada tiang berkenaan kira-kira pukul 6.45 petaang.
Mohd. Sobri Karim, 37, berkata, dia terkejut apabila mendapati seorang wanita terjatuh di tengah-tengah iaitu antara bot dan tiang jambatan.
“Bunyi sangat kuat. Ketika itu, terdapat seramai empat orang kaki pancing berada di atas bot. Saya nampak jelas wanita itu dalam keadaan tenggelam timbul dan hampir lemas dibawa arus.
“Saya pantas meminta pemancing melepaskan tali penambat bot ke arah wanita itu lalu melilit tangannya. Kami berjaya mengangkatnya naik ke atas bot.
“Sebaik dibawa naik, saya terkejut melihat wanita dalam lingkungan umur 20-an dan berpelitup muka itu rupanya sarat mengandung dipercayai enam bulan. Dia hanya meracau dan menangis sepanjang dibawa ke Pangkalan Polis Marin Wilayah Satu di Batu Uban,” katanya kepada Kosmo! di sini sebentar tadi.

Mohd. Sobri memberitahu, wanita tersebut telah diserahkan kepada anggota anggota polis dan pasukan Kementerian Kesihatan (KKM) yang tiba ke situ sebaik dihubungi semasa dalam perjalanan.
Terdahulu, video yang dimuat naik Mohd. Sobri menerusi Tik Tok telah tular di media sosial termasuk platform WhatsApp hari ini.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Pesawat tiba-tiba berhenti bergerak, netizen persoal kewujudan lampu isyarat ‘ghaib’ di udara
Oleh KOSMO!

17 Oktober 2022, 6:30 pm
MELBOURNE – Sebuah video memaparkan pesawat secara tiba-tiba berhenti bergerak mengundang pelbagai spekulasi pengguna media sosial yang mendakwa terdapat lampu isyarat ‘halimunan’ di laluan trafik udara, lapor laman LADbible.
Klip luar biasa itu dikongsi oleh TikToker Denis (@plac3bo1) yang merakam kejadian tersebut.
“Pesawat itu ‘tersangkut’ di udara dan hanya kekal di situ buat seketika,” tulisnya pada kapsyen video.
Video itu menjadi tular, mengumpulkan lebih 3.6 juta tontonan serta beribu-ribu komen daripada orang ramai yang keliru berhubung pemandangan luar biasa itu.
“Pasti juruterbang sedang berhenti kerana lampu isyarat bertukar merah,” komen seorang pengguna media sosial.
“Anggap sahaja ada lampu isyarat yang kita tidak nampak,” gurau seorang lagi.

Namun begitu, seorang editor halaman sains dan teknologi, Jeff Parsons memberi penjelasan lebih munasabah  mengenai keadaan itu.
“Kemungkinan besar pergerakan kereta itu menghalang penampakan kelajuan sebenar pesawat ketika ia mendarat.
“Ditambah dengan perspektif kamera yang berubah-ubah dan ia mungkin kelihatan seolah-olah pesawat itu tidak bergerak di ruang  udara,” jelas Parsons. – Agensi


Kucing digigit teruk anjing jalanan
Oleh FLORINA DERIS

17 Oktober 2022, 6:53 pm
PETALING JAYA – Seekor kucing digigit oleh sekumpulan anjing liar meruntun hati warga TikTok khususnya buat para pencinta haiwan.
Menurut pemilik kucing tersebut, Salwa Umira atau lebih dikenali Wawa Umira, kucingnya kini berada dalam keadaan yang sangat teruk sehingga tidak mampu berdiri.
“Terima kasih kerana mendoakan dia. Kucing saya masih hidup, alhamdulillah. Tetapi bahagian belakangnya sangat teruk digigit,” jelasnya yang juga merupakan seorang jururawat.
Rata-rata pengguna TikTok meluahkan rasa sedih mereka dan berharap agar kucing tersebut berada dalam keadaan yang selamat.
“Awak mesti kuat sayang. Sedihnya, tidak terbayang jika kucing kita sendiri yang berada dalam situasi tersebut,” luah pengguna bernama @taring itu.
Terdapat juga netizen yang berkongsi pengalaman kucing mereka yang juga berada dalam situasi kucing malang tersebut.

“Kadang tak suka bagi kucing keluar rumah sebab saya takut jadi seperti ini. Tapi kucing-kucing ni degil nak keluar,” kata @raistakaful.
“Anjing tak bertuan memang jahat. Kucing saya ada juga dalam keadaan seperti ini,” komen @workwithgrace itu.
Kucing tersebut dikatakan sangat kuat kerana masih mampu bertahan meskipun berada dalam keadaan yang sangat parah. – KOSMO! ONLINE.


PRU15: Beri peluang BN tadbir semula Selangor
Oleh ISKANDAR SHAH MOHAMED

17 Oktober 2022, 4:52 pm
KUALA SELANGOR – Rakyat Selangor perlu memberi peluang kepada Barisan Nasional (BN) mentadbir negeri ini bagi menunjukkan kecemerlangan yang pernah dilakukan sebelum 2008.
Pengerusi BN Selangor, Tan Sri Noh Omar berkata, tiada kejayaan boleh dibanggakan kerajaan Pakatan Harapan (PH) sepanjang tiga penggal pentadbiran parti itu berbanding kejayaan dibawa BN untuk membangunkan negeri ini.
“Sebagai contoh, kita ada Yayasan Selangor yang ketika ini tidak sehebat dulu yang dilengkapi asrama dan kemudahan lain.
“Pembangunan lain antaranya Stadium Shah Alam yang menjadi lambang kebanggaan Selangor namun tidak dijaga baik oleh pemerintahan PH,” katanya selepas menyerahkan sumbangan Deepavali di Kuil Sri Mahariaman Parit 4, Tanjong Karang di sini, hari ini.
Jelas Noh yang juga Pengerusi Perhubungan UMNO negeri, bangunan dibina kerajaan Selangor turut dilihat mempunyai banyak kelemahan.
“Saya tidak tahu apa kemegahan selama PH memerintah negeri ini sama ada ketika (Datuk Seri) Mohamed Azmin Ali sebagai menteri besar atau pun Menteri Besar Selangor (Datuk Seri Amirudin Shari) pada waktu ini,” ujarnya.

Tambah Menteri Pembangunan Usahawan dan Koperasi itu, beberapa pendekatan dilakukan BN bagi membantu rakyat meskipun tidak memerintah negeri itu.
“Sewaktu menjadi menteri kabinet, saya mencadangkan Kerajaan Persekutuan pimpinan bekas Perdana Menteri, Datuk Seri Najib Tun Razak memansuhkan tol Batu Tiga, Shah Alam kerana tidak lagi sesuai.
“Namun, Najib menutup dua tol bukan saja Batu Tiga tetapi juga di Sungai Rasah,” tegasnya. -KOSMO!ONLINE


Belanjawan Selangor 2023 dibentang selepas PRU15
Oleh MOHAMAD NAUFAL MOHAMAD IDRIS

17 Oktober 2022, 5:50 pm
SHAH ALAM – Kerajaan Selangor akan membentangkan Belanjawan Selangor 2023 sebaik sahaja Pilihan Raya Umum ke-15 (PRU15) selesai.
Menteri Besar Selangor, Datuk Seri Amirudin Shari berkata, perkara tersebut dibuat setelah mengambil kira ramai kakitangan kerajaan negeri yang akan terlibat dalam kerja-kerja menguruskan proses pengundian.
“Ada pegawai kita yang terlibat sebagai pegawai pengurus dan timbalan pengurus pilihan raya serta anggota di pusat pengundian.
“Jadi saya mahu pegawai yang terlibat fokus dahulu dengan tugas mereka ketika PRU15 dan selepas itu baru kita fokus pembentangan Belanjawan Selangor 2023,” katanya selepas menghadiri majlis penutupan latihan dan kursus Serve Rescue di Balai Bomba dan Penyelamat (BBP) Shah Alam, di sini, hari ini.
Jelas Amirudin, belanjawan negeri dijangka dibentangkan pada 25 November dan akan meminta Speaker Dewan Undangan Negeri (DUN) Selangor, Ng Suee Lim memohon penangguhan itu secara bertulis kepada Sultan Selangor, Sultan Sharafuddin Idris Shah.
Justeru, beliau berharap tiada mana-mana pihak akan mempolitikkan perihal penangguhan itu memandangkan PRU15 diadakan dalam tempoh yang dekat pada tarikh kebiasaan pembentangan Belanjawan Selangor.

Dalam perkembangan berlainan, Amirudin berkata, pasukan sukarelawan Serve Rescue kini bersedia membantu pasukan penyelamat bagi melakukan kerja-kerja menyelamat dalam banjir sekiranya diperlukan.
“Apa yang penting ketika ini adalah memberikan latihan asas kepada anggota Serve supaya dapat menjalankan tugas dengan selamat ketika operasi menyelamat,” ujarnya. – KOSMO! ONLINE


PRU15: 7,700 anggota Polis KL dalam ‘mode’ sedia
Oleh AZMI NORDIN

17 Oktober 2022, 5:01 pm
KUALA LUMPUR – Bagi memastikan kelancaran dan keselamatan pengundi terjamin semasa menghadapi Pilihan Raya Umum Ke-15 (PRU15), seramai 7,700 pegawai dan anggota Polis Kontinjen Kuala Lumpur kini siap sedia untuk digerakkan.
Ketua Polis Kuala Lumpur, Datuk Azmi Abu Kassim berkata, 288 pusat mengundi di Kuala Lumpur dan Putrajaya akan ditempatkan anggota polis bagi menjaga kawalan sepenuhnya.
Kata beliau, tindakan lanjut seperti pembekuan cuti kesemua mereka setakat ini masih belum dikeluarkan memandangkan Suruhanjaya Pilihan Raya (SPR) masih belum bersidang mendapatkan tarikh mengundi.
“Polis Kuala Lumpur mempunyai kekuatan lebih kurang 8,700. Sebanyak 7,700 pegawai dan anggota akan ditugaskan secara aktif ketika PRU manakala selebihnya akan ditugaskan dalam tugas-tugas am polis termasuk di kaunter dan lokap di setiap balai.
“kita masih berhubung dengan Bukit Aman untuk membincangkan beberapa isu seandainya memerlukan bantuan sokongan daripada mereka,” katanya ketika sidang akhbar di Ibu Pejabat Polis Kontijen (IPK ) Kuala Lumpur di sini, hari ini.
Tambah Azmi, kekuatan yang sama juga akan digunakan bagi menghadapi sebarang kemungkinan berlakunya banjir dalam tempoh berkenaan.

Sehubungan itu, jelas beliau, pihaknya juga akan mendapatkan bantuan agensi lain bagi tugasan menyelamat ketika banjir.
“Kebiasaannya, di KL dan Putrajaya banjir kilat yang berlaku. Justeru itu, tugas kita adalah untuk menentukan agar mangsa banjir tidak terperangkap.
“Kita akan dapatkan bantuan jabatan lain seperti Dewan Bandaraya Kuala Lumpur (DBKL) dan Jabatan Pertahanan Awam Malaysia (JPAM) bagi memastikan mangsa banjir diselamatkan,” jelasnya. – KOSMO! ONLINE.


PRU15: Saya dan Ahmad Zahid tiada isu – Ismail Sabri
Oleh LUQMAN RIDHWAN MOHAMED NOR

17 Oktober 2022, 4:48 pm
BAGAN DATUK – Naib Presiden UMNO, Datuk Seri Ismail Sabri Yaakob memberi jaminan bahawa tidak timbul sebarang isu antara beliau dengan Presiden parti tersebut, Datuk Seri Dr. Ahmad Zahid Hamidi.
Beliau yang juga Perdana Menteri berkata, ia sebaliknya merupakan tohmahan serta persepsi yang dimainkan pihak-pihak tertentu demi kepentingan mereka sendiri.
“Kita mesti memastikan solidariti terutamanya UMNO terus kukuh. Saya memberi jaminan tiada isu antara saya dengan Presiden UMNO, Datuk Seri Zahid. Ia hanya nasi-nasi tambah di luar yang lebih-lebih sebenarnya.
“Kalau kita berpecah, yang untung mungkin mereka. Bak kata pepatah antan sama antan berlaga, ayam di tepi lesung yang kenyang,” katanya ketika berucap di Majlis Solidariti, Kestabilan dan Kemakmuran di Kompleks UMNO Bagan Datuk di sini hari ini.
Pada masa sama, Ismail Sabri berkata, menjadi tanggungjawab semua ahli Barisan Nasional (BN) untuk menjawab semua isu yang dimainkan oleh pembangkang seperti fitnah terhadap Ahmad Zahid.
Beliau berkata, pelbagai bentuk fitnah seperti video dan kartun telah dilemparkan terhadap kerajaan serta UMNO sendiri.

“Jangan kita biarkan tidak terjawab. Kalau tak dijawab, bukan sahaja ia merugikan kita bahkan ia akan dipercayai benar oleh pengundi,” katanya.
Bahkan, katanya, bukan sekadar menjawab isu, bahkan ia (isu-isu) yang dijawab itu seperti berkaitan bekas Peguam Negara, Tan Sri Tommy Thomas dan Pulau Batu Puteh perlu digunakan untuk menyerang pembangkang. – KOSMO! ONLINE


Bayi tersumbat usus angkara ibu beri makan kurma
Oleh KOSMO!

17 Oktober 2022, 4:42 pm
PETALING JAYA – Seorang bayi berusia 38 hari mengalami bengkak usus selepas usus besarnya tersumbat, sekali gus memerlukan pembedahan segera.
Selepas diselidik, rupa-rupanya bayi yang hanya minum susu badan sepenuhnya itu telah diberikan kurma yang sudah dikunyah.
Kejadian tersebut diceritakan seorang pengamal perubatan swasta, Dr. Hannani Kamarudin mengenai seorang bayi dibawa ibunya di klinik untuk menyedut kahak pada 3 Oktober lalu.
“Dia kata nak sedut kahak dan apabila diperiksa, bayi itu tidak ada selesema, tidak ada hingus dan paru-parunya dalam keadaan baik. Tapi, apabila diperiksa perut mendapati ia kembung.
“Malah apabila ditanya, ibu itu memaklumkan bayinya tiada masalah membuang air besar hari-hari selain tidak demam. Namun, bayi itu hanya menangis sahaja,” katanya pada hantaran video TikTok baru-baru ini.
Dr. Hannani berkata, beliau memberitahu ibu bayi itu supaya menjarakkan tempoh masa memberikan susu badan bagi mengelakkan ia terlebih kuantiti.

“Bagaimanapun, ibu itu datang semula ke klinik pada 5 Oktober dan bukan sekadar kembung, bayi itu ada ‘coffee bean sign’ iaitu bengkak pada usus, tersumbat pada ususnya. Jadi, bayi mengalami kembung yang sangat kembung sekali gus memerlukan pembedahan.
“Dia (ibu bayi) ada berikan kurma sikit yang sudah dikunyah. Kita tidak tahu sama ada itu penyebabnya kerana bayi hanya diberi susu ibu sahaja,” katanya.
Justeru, beliau menasihati ibu bapa supaya tidak ambil mudah keadaan bayi mereka dan menjalani X-ray jika terdapat tanda berbeza bagi mendapatkan kepastian. – KOSMO! ONLINE


Polis bongkar stor syabu, erimin 5 babit rampasan RM10.1 juta
Oleh AZMI NORDIN

17 Oktober 2022, 4:35 pm
KUALA LUMPUR – Polis membongkarkan kegiatan sindiket pengedaran dadah jenis syabu dan erimin 5 melibatkan rampasan berjumlah RM10.1 juta menerusi Ops Leslie dalam serbuan di sekitar Lembah Klang, pada Khamis lalu.
Dalam operasi itu, dua lelaki tempatan berusia 37 dan 38 tahun ditahan di restoran kawasan Desa Sri Hartamas di sini dan di Bandar Damai perdana, Kajang
Ketua Polis Kuala Lumpur, Datuk Azmi Abu Kassim berkata, hasil soal siasat, Jabatan Siasatan Jenayah Narkotik (JSJN) Kuala Lumpur kemudian menyerbu stor dadah di Bandar Damai Perdana.
Dalam serbuan itu, pihaknya merampas sebanyak 206 bungkusan teh cina berisi syabu seberat 213 kilogram (kg) dan 112,000 biji pil erimin 5 dengan berat 33kg.
“Sindiket tersebut kerap berpindah-randah setiap dua minggu bagi mengelak aktiviti mereka dikesan pihak polis.
“Siasatan mendapati dua suspek itu mempunyai rekod jenayah. Mereka aktif sejak dua bulan lepas dan dadah tersebut adalah untuk pasaran sekitar Lembah Klang,” katanya pada sidang akhbar di Ibu Pejabat Polis Kontinjen (IPK) Kuala Lumpur di sini, hari ini.

Selain dadah, polis merampas wang tunai sebanyak RM70,000, kereta jenis Toyota Altis dan Kia Forter (RM70,000), syabu (RM7.5 juta), pil erimin 5 (RM2.5 juta). Nilai keseluruhan rampasan adalah RM10.1 juta.
Pembongkaran ke atas sindiket tersebut merupakan hasil risikan dan siasatan kes dadah pada 11 Oktober lalu menerusi Ops Paloma yang membawa kepada rampasan bernilai RM1.3 juta.
Kes disiasat di bawah Seksyen 39B Akta Dadah Berbahaya 1952.
Kosmo! sebelum ini melaporkan lima suspek ditahan menerusi Ops Paloma di kondominium Taman Desa dan merampas syabu seberat 35kg bernilai RM1.3 juta.
Serbuan pertama dilakukan di hadapan pos pengawal membawa kepada penahanan dua lelaki tempatan berusia 30 dan 35 tahun dengan rampasan syabu seberat 1kg.
Dalam serbuan kedua, polis menahan dua lelaki tempatan dan seorang wanita warga asing di dalam unit kondominium sama. – KOSMO! ONLINE.


Pendaki warga Korea cedera terjatuh di Air Terjun Telaga Tujuh
Oleh NUR AMALINA AZMAN

17 Oktober 2022, 5:27 pm
LANGKAWI – Seorang lelaki warga Korea berusia 52 tahun mengalami kecederaan pada leher dan tulang belakang akibat terjatuh ketika mendaki puncak Air Terjun Telaga Tujuh, di sini hari ini.
Mangsa yang dikenali sebagai Hyun Seung dikejarkan ke Hospital Sultanah Maliha (HSM), di sini untuk rawatan.
Ketua Balai Bomba dan Penyelamat Langkawi, Penolong Kanan Penguasa Bomba Sallehuddin Darawi berkata, pihaknya menerima panggilan mengenai kejadian itu pada pukul 12.59 tengah hari tadi.
“Mangsa terjatuh di puncak Air Terjun Telaga Tujuh di Gunung Mat Chinchang dan mengalami kecederaan di bahagian leher dan tulang belakang.
“Pihak bomba mengambil masa sejam untuk sampai ke puncak yang dianggarkan setinggi 90 meter,” katanya dalam satu kenyataan di sini hari ini.
Menurutnya, anggota Unit Bantuan Perkhidmatan Kecemasan (EMRS) telah memberi rawatan awal kepada mangsa sebaik tiba di lokasi kejadian.

“Mangsa telah diusung ke bawah di tempat selamat pada pukul 2.54 petang dan dibawa ke HSM dengan ambulans,” katanya. – KOSMO! ONLINE


Gagal seludup ganja jenama 69, JJJ
Oleh SYED AZLAN SAYED HIZAR

17 Oktober 2022, 5:39 pm
KUALA PERLIS – Maritim Malaysia (APMM) merampas 10 kilogram (kg) ganja dan 2kg syabu bernilai RM156,000 di perairan negeri ini pada awal pagi Sabtu lalu.
Dalam serbuan pada pukul 4.30 pagi itu, penguat kuasa APMM mengejar sebuah sampan ekor biawak pada kedudukan kira-kira 0.18 batu nautika dari barat Pulau Ketam.
Pengarah Maritim Negeri Kedah dan Perlis, Laksamana Pertama Maritim Romli Mustafa berkata, serbuan dilakukan hasil maklumat Unit Risik Zon Maritim Kuala Perlis (ZMKP) dan Unit Risik Zon Maritim Kuala Kedah (ZMKH).
Risikan dan intipan turut melibatkan Bahagian Perisikan Ibu Pejabat (MIND) dan Unit Detektif Bahagian Siasatan Jenayah Maritim (BSJM) sejak beberapa minggu lalu dan aset-aset ZMKP diletakkan dalam keadaan bersiap sedia sepanjang tempoh tersebut.
“Ketika serbuan, seorang suspek yang mengemudi bot ekor biawak tanpa nombor pendaftaran dikejar selama 20 minit sebelum menukar haluan ke arah paya bakau dan terjun laut untuk meloloskan diri.
“Hasil penggeledahan di atas bot tersebut menemui satu tong minyak berwarna biru berisi 10 ketulan daun kering disyaki ganja dan dua bungkusan plastik kuning dipercayai syabu,” katanya pada sidang akhbar di sini hari ini.

Menurut Romli, terdapat nombor 69 dan huruf JJJ dibentuk pada beberapa ketulan mampat tersebut dipercayai jenama pengeluar serta pelekat bertulisan Thailand.
Beliau tidak menolak kemungkinan dadah itu diseludup dari negara jiran dan jumlah dadah itu boleh menampung permintaan sehingga 10,000 penagih.
“Ini adalah rampasan dadah yang kelima bagi tahun ini oleh Zon Maritim Kuala Perlis. Siasatan meliputi dalang utama sindiket dipercayai rakyat tempatan dan warga asing di Kedah dan Perlis.
“Sindiket kini menukar modus operandi menerusi penyeludupan jalan laut menggunakan bot kayu enjin bergalah bagi memudahkan pergerakan di perairan cetek,” jelasnya.
Tambahnya, kedudukan geografi Malaysia-Thailand yang dekat di samping banyak jeti nelayan serta kawasan paya bakau digunakan sepenuhnya penyeludup bagi memudahkan kegiatan penyeludupan mereka. – KOSMO! ONLINE


Azmin jangan syok sendiri – Amirudin
Oleh MOHAMAD NAUFAL MOHAMAD IDRIS

17 Oktober 2022, 5:22 pm
SHAH ALAM – Pengerusi Perikatan Nasional (PN) Selangor, Datuk Seri Mohamed Azmin Ali ditegur agar tidak syok sendiri dengan menyatakan prestasi Selangor merosot selepas beliau melepaskan jawatan Menteri Besar Selangor pada tahun 2018.
Menteri Besar Selangor, Datuk Seri Amirudin Shari berkata, data dikeluarkan Jabatan Perangkaan menunjukkan Keluaran Dalam Negara Kasar (KDNK) terus menunjukkan peningkatan sebanyak 24.8 peratus berbanding 23.7 peratus pada tahun 2018.
“Jadi apa yang beliau katakan itu tidak benar kerana ada data yang menunjukkan peningkatan dalam KDNK Selangor.
“Saya bersama exco kerajaan telah memperbanyakkan program serta inisiatif bagi rakyat Selangor, tanpa mengira kedudukan pendapatan mereka. Jadi, kita minta individu terbabit (Mohamed Azmin) tidak ‘syok sendiri’ mengatakan bahawa prestasi Selangor kini sedang merosot,” katanya selepas merasmikan majlis penutupan latihan dan kursus Serve Rescue di Balai Bomba dan Penyelamat (BBP) Shah Alam, di sini, hari ini.
Semalam, sebuah portal berita melaporkan Mohamed Azmin menyatakan prestasi negeri Selangor semakin merosot selepas beliau meninggalkan jawatan Menteri Besar negeri itu pada 2018.
Untuk rekod, Amirudin menggantikan Azmin pada tahun 2018 selepas Azmin dilantik sebagai Menteri Hal Ehwal Ekonomi ketika Pakatan Harapan (PH) memimpin Kerajaan Pusat.-KOSMO!ONLINE


Penghantar makanan McDonald’s dilindungi skim Perkeso
Oleh KOSMO!

17 Oktober 2022, 5:24 pm
PETALING JAYA – McDonald’s Malaysia dan Pertubuhan Keselamatan Sosial (Perkeso) telah memeterai memorandum persefahaman bagi memastikan semua penghantar makanan McDonald’s melalui perkhidmatan McDelivery dicarum dan dilindungi oleh Skim Keselamatan Sosial Pekerjaan Sendiri (SKSPS) Perkeso.
Pengarah Urusan dan Rakan Operasi Tempatan, McDonald’s Malaysia, Datuk Azmir Jaafar berkata, usaha ini akan membolehkan penghantar makanan McDonald’s yang merupakan Orang Bekerja Sendiri (OBS) dan tergolong dalam kalangan 20 sektor informal di negara ini, mendapat perlindungan daripada bencana pekerjaan sendiri termasuk kemalangan dan penyakit pekerjaan sendiri.
“Melalui kerjasama tersebut, McDonald’s bakal menjadi syarikat makanan dan minuman (F&B) pertama di negara ini yang menjalin kerjasama dengan Perkeso  menerusi caruman SKSPS untuk melindungi para penghantar makanannya,” kata beliau dalam kenyataan yang dikeluarkan.
Azmir menjelaskan, kerjasama dua hala itu  juga akan kerajaan menerusi inisiatif SPS Padanan Caruman di bawah Bajet 2022.

Bantuan ini melibatkan pembiayaan oleh Kerajaan sebanyak RM186.20 (80 peratus) daripada jumlah keseluruhan Pelan Caruman Kedua SKSPS sebanyak RM232.80, manakala OBS hanya perlu membayar baki RM46.60 (20 peratus) sahaja untuk tempoh perlindungan selama setahun.
Namun begitu, sebagai sebuah syarikat yang prihatin, McDonald’s Malaysia mengambil keputusan menaja caruman tahun pertama berjumlah RM250,000 bagi memastikan kesemua 5,000 penghantar makanannya dilindungi di bawah SKSPS.

“Walaupun mereka bekerja sendiri mengikut kesesuaian masa dan keperluan masing-masing, mereka adalah barisan hadapan yang memastikan keberkesanan perkhidmatan McDelivery kami, yang kini merupakan antara salah satu segmen perniagaan yang menjana jumlah jualan tertinggi untuk syarikat.
“Segala manfaat dan insentif termasuklah tajaan melalui SKSPS ini merupakan tanda penghargaan syarikat terhadap kerja keras mereka bagi memastikan rakyat Malaysia dapat menikmati hidangan McDonald’s kegemaran,” jelas beliau.
SKSPS membolehkan OBS seperti penghantar makanan McDonald’s menikmati sebanyak lapan faedah Perkeso seperti faedah perubatan, faedah hilang upaya sementara, faedah hilang upaya kekal, faedah orang tanggungan, faedah pengurusan mayat, kemudahan pemulihan jasmani atau vokasional dan faedah pendidikan. -KOSMO! ONLINE


Permohonan Dana Permodalan Semula PKS dibuka hari ini
Oleh KAMARIAH KHALIDI

17 Oktober 2022, 3:01 pm
PUTRAJAYA – Dana berjumlah RM600 juta disediakan bagi usahawan perusahaan kecil dan sederhana (PKS) di negara ini yang terjejas teruk akibat pandemik Covid-19 menerusi program Dana Permodalan Semula PKS yang boleh dimohon bermula hari ini.
Presiden Kumpulan dan Ketua Pegawai Eksekutif SME Bank, Datuk Aria Putera Ismail berkata, ia merupakan sebahagian daripada program Semarak Niaga yang diperkenalkan menerusi Bajet 2022 tahun lalu bertujuan memberi pilihan lebih luas kepada usahawan yang memerlukan suntikan modal disebabkan masalah aliran tunai akibat pandemik Covid-19.
Menurut beliau, bagi menjayakan inisiatif tersebut, SME Bank telah dipilih sebagai agensi peneraju dengan suntikan dana RM200 juta manakala Unit Peneraju Agenda Bumiputera (Teraju) dan Bank Simpanan Nasional (BSN) masing-masing menyumbang sebanyak RM300 juta dan RM100 juta.
“Dana Permodalan Semula PKS ini tidak akan dikira sebagai liabiliti tetapi ia dikira sebagai pegangan saham syarikat.
“Program tersebut menawarkan pelaburan ekuiti sehingga RM5 juta bagi usahawan yang layak dan mereka boleh menggunakan pelaburan ini bagi keperluan modal kerja dengan tempoh bayaran balik sehingga lima tahun dengan kadar dividen keutamaan jangkaan sebanyak enam peratus setahun,” katanya pada sidang akhbar selepas Majlis Pelancaran Dana Permodalan PKS di sini hari ini.
Mengulas lanjut, beliau berkata, program tersebut mampu memanfaatkan sehingga 600 usahawan PKS dan mereka yang ingin membuat permohonan boleh hadir ke ketiga-tiga agensi pelaksana atau pun melalui laman web yang disediakan.

Jelasnya, menerusi pelaburan Dana Permodalan Semula PKS, usahawan PKS akan dapat menstrukturkan semula keperluan kewangan perniagaan mereka selain memberi tumpuan kepada aspek penawaran produk, peningkatan perkhidmatan serta membantu mengembangkan perniagaan.
“Pelaburan ini juga tidak mempunyai kesan kepada ‘gearing level’ jika usahawan ingin memohon pembiayaan lain manakala bayaran balik pelaburan pula adalah secara fleksibel dan berpotensi untuk ditukar menjadi saham syarikat,” ujarnya.-KOSMO! ONLINE


Harga jualan lapan barangan akan dikawal sempena Deepavali
Oleh EDDY AQMAL MOHAMED HAMIDI

17 Oktober 2022, 4:26 pm
PUTRAJAYA – Sebanyak lapan jenis barangan harga terkawal berserta harga maksimumnya akan diwartakan bagi pelaksanaan Skim Harga Maksimum Musim Perayaan Deepavali 2022 yang akan disambut pada 24 Oktober ini.
Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd. Yusof berkata, Skim Harga Maksimum Musim Perayaan Deepavali 2022 akan dikuatkuasakan oleh kerajaan dari 20 Oktober sehingga 26 Oktober depan.
“Tempoh pelaksanaan adalah selama tujuh hari dan berkuat kuasa bermula empat hari sebelum perayaan, sehari semasa perayaan dan dua hari selepas perayaan.
“Pada masa sama, ayam dan telur ayam telah disambung pewartaannya sebagai barangan harga terkawal dan sedang berkuat kuasa bermula 12 Oktober lalu,” katanya menerusi satu kenyataan hari ini.
Menurut Azman, lapan barangan yang dikawal harganya menerusi skim berkenaan adalah daging kambing biri-biri import bertulang, tomato, cili merah, kelapa biji (harga maksimum di peringkat borong sahaja) dan kelapa parut (harga maksimum di peringkat runcit sahaja).
“Ia akan turut melibatkan bawang merah kecil (India), bawang merah besar import serta kacang dal (Australia) dan semakan harga boleh dibuat melalui laman web KPDNHEP di https://www.kpdnhep.gov.my.

“Tempoh pelaksanaan ini adalah bersesuaian mengikut keadaan semasa pada masa kini, iaitu mewujudkan suasana menang-menang kepada pengguna dan peniaga malah pengguna juga dapat menikmati harga yang berpatutan dan peniaga berpuas hati dengan tempoh masa pelaksanaan
yang effektif,” ujar beliau.
Jelas Azman, skim harga maksimum tersebut akan dikuatkuasakan melalui Akta Kawalan Harga dan Antipencatutan 2011 yang membolehkan penentuan harga dibuat ke atas peringkat pengeluar, pemborong dan peruncit.
“Pegawai-pegawai penguat kuasa KPDNHEP telah ditugaskan di lokasi strategik seperti di pusat beli-belah bagi membolehkan penguatkuasaan dan pemantauan dilaksanakan dengan lebih berkesan di mana tindakan segera dapat diambil terhadap aduan pengguna.
“Jika didapati ada peniaga yang tidak mematuhi undang-undang berkenaan dengan skim ini, pengguna boleh menyalurkan aduan menerusi Whatsapp di talian 019-279 4317 atau 019-848 8000, portal [email protected], dan pusat panggilan di talian 1800 886 800,” tegas beliau. – KOSMO! ONLINE


Pemandu lori terlibat kemalangan di Sedenak direman 4 hari
Oleh MOHAMAD FAIZAL HASHIM

17 Oktober 2022, 2:32 pm
KULAI – Pemandu lori yang disyaki menjadi punca kemalangan melibatkan lima kenderaan hingga dua mangsa rentung di Kilometer 45.7 Lebuh Raya Utara-Selatan arah selatan, dekat sini direman selama empat hari bermula hari ini.
Perkara itu disahkan oleh Ketua Polis Daerah Kulai, Superintenden Tok Beng Yeow bagi menjalankan siasatan lanjut dijalankan ke atas pemandu lori berusia 37 tahun dari Shah Alam itu.
Menurutnya, polis turut memanggil kesemua individu terlibat untuk memberikan keterangan berhubung kemalangan membabitkan dua lori dan tiga kereta itu.
“Pemandu lori telah ditahan semalam. Dalam masa sama, kita turut memanggil empat individu yang terlibat bagi memberikan keterangan.
“Kita sudah mendapatkan permohonan reman selama empat hari bermula hari ini. Ini membolehkan siasatan lanjut dijalankan,” katanya.-KOSMO! ONLINE


Petronas sumbang peralatan operasi musim banjir
Oleh MOHD AZLI ADLAN

17 Oktober 2022, 3:58 pm
KUALA TERENGGANU – Petroliam Nasional Berhad (Petronas) menyumbang peralatan operasi penyelamatan banjir Sekretariat Pengurusan Bencana Negeri Terengganu.
Pengurus Besar Petronas Pantai Timur, Mohammad Ahmad Shazly Ramli berkata, sumbangan tersebut berupa empat bot dilengkapi enjin,tangki bahan api dan kemudahan roda mudah alih.
“Selain itu, 1,000 unit khemah, 700 unit jaket keselamatan dan 7,000 helai baju hujan turut disumbang.
“Ia merupakan inisiatif Petronas untuk membantu agensi penyelamat di Terengganu membuat persediaan menghadapi musim tengkujuh tidak lama lagi,” katanya di sini hari ini.
Terdahulu beliau menyampaikan sumbangan itu kepada Setiausaha Kerajaan Negeri Terengganu, Tengku Datuk Farok Hussin Tengku Abdul Jalil.
Mohammad Ahmad Shazly berkata, pemberian sumbangan peralatan operasi banjir berkenaan juga sebagai tanda penghargaan Petronas terhadap dedikasi agensi terlibat melakukan misi bantuan banjir saban tahun.

Dalam pada itu, beliau memberitahu, Petronas turut menyumbang peralatan operasi banjir terbabit ke semua negeri di seluruh negara.
“Ia merupakan sebahagian peruntukan RM25 juta bagi membantu mangsa banjir yang diumumkan pada Disember tahun lalu,” katanya. – KOSMO! ONLINE


Budak sekolah kongsi duit sertai parti liar dalam banglo
Oleh SAFINA RAMLI

17 Oktober 2022, 2:54 pm
GEORGE TOWN – Seramai 22 individu termasuk remaja bawah umur ditahan ketika menyertai ‘parti liar’ yang diadakan di sebuah banglo di Batu Feringghi, di sini 13 Oktober lalu.
Dalam serbuan kira-kira pukul 1.40 pagi itu, suspek yang terdiri daripada 14 lelaki tempatan dan lapan wanita tempatan berusia 16 hingga 21 tahun, didapati berkongsi wang untuk menyewa banglo tiga tingkat dengan kadar bayaran RM1,000 sehari.
Ketua Polis Daerah Timur Laut, Asisten Komisioner Soffian Santong berkata, daripada jumlah tersebut, seramai enam daripada mereka adalah remaja di bawah umur dan seorang daripada mereka juga masih bersekolah.
“Setiap pengunjung yang hadir ke parti ini dijemput menerusi kumpulan WhatsApp dan mereka perlu membayar wang antara RM80 hingga RM100 bagi menyertai pesta tersebut.
”Kita juga dapati lapan perempuan yang sertai parti liar ini juga tidak dikenakan sebarang bayaran kerana ia dilunaskan oleh peserta lelaki,” katanya dalam sidang akhbar di Ibu Pejabat Polis Daerah (IPD) Timur Laut, di sini hari ini.
Menurut Soffian, dalam serbuan itu, polis juga telah merampas dua peket dadah jenis ketamin seberat 0.9 gram bernilai RM150 serta tiga biji pil ekstasi dengan anggaran berat 1.6 gram bernilai RM45.

”Hasil saringan air kencing ke atas 22 individu berkenaan juga mendapati enam lelaki didapati positif dadah jenis methamphetamine. Kesemua direman selama enam hari sehingga esok,”katanya.- KOSMO! 0NLINE


Penat, komen negatif punca Shila Amzah anxiety
Oleh TENGKU SUZANA RAJA MAMAT

17 Oktober 2022, 2:31 pm
SHAH ALAM – Penyanyi Shila Amzah mendedahkan menghidapi masalah gangguan kebimbangan melampau atau anxiety sejak Mac lalu.
Menurutnya, antara faktor yang menjadi punca dia menghidapi masalah kesihatan tersebut seperti kepenatan dan terkesan dengan komen-komen negatif segelintir netizen.
“Masalah kebimbangan melampau ini dikesan selepas saya menjalani pemeriksaan kesihatan sekitar Mac lalu.
“Mungkin antara faktor yang membawa kepada penyakit ini ialah saya penat. Kadang-kadang nak cari komen positif kemudian terjumpa perkara negatif pun turut memberi kesan kepada emosi,” katanya pada sidang akhbar selepas konsert minggu kelima Gegar Vaganza musim kesembilan (GV9) di sini semalam.
Shila atau Nurshahila Amir Amzah, 32, memberitahu dia juga mengakui masalah kesihatan tersebut turut memberi kesan kepada persembahannya di pentas GV9 pada minggu ketiga dan keempat.
“Persembahan saya pada minggu ketiga dan keempat paling teruk setakat ini.

“Mungkin secara tak langsung masalah itu menganggu emosi saya di atas pentas,” katanya lagi.
Berkongsi perihal persembahan setiap minggu, dia tidak pernah meletakkan sebarang sasaran sebaliknya memberi tumpuan untuk memberi persembahan terbaik.
“Setiap kali membuat persembahan, kadang-kadang apa yang kita rancang itu tidak menjadi.
“Sejujurnya apabila berada di atas pentas, saya tidak pernah mensasarkan menjadi nombor satu tetapi ingin berikan yang terbaik dan menghiburkan penonton.
“Ini termasuk kelainan yang saya boleh tonjolkan untuk minggu itu. Seboleh-bolehnya ada kelainan daripada minggu sebelum itu,” kongsinya.
Pada konsert semalam, Shila berjaya menduduki tempat kedua selepas mendendangkan lagu Tamparan Wanita duet bersama Mimi Fly. – KOSMO! ONLINE


Ribut petir di sembilan negeri petang ini
Oleh KOSMO!

17 Oktober 2022, 3:17 pm
PETALING JAYA – Amaran ribut petir dan hujan lebat dikeluarkan melibatkan sembilan negeri sehingga pukul 6 petang ini.
Menurut Jabatan Meteorologi Malaysia (MetMalaysia), negeri-negeri tersebut terdiri daripada Perak (Kinta dan Kampar), Terengganu (Hulu Terengganu, Dungun dan Kemaman) serta Pahang (Cameron Highlands, Lipis, Jerantut dan Rompin).
“Seterusnya, Selangor (Petaling dan Hulu Langat), Kuala Lumpur, Negeri Sembilan (Jelebu, Kuala Pilah dan Jempol) dan Johor (Mersing).
“Bagi Sarawak meliputi Kuching (Bau dan Kuching), Serian, Samarahan, Sri Aman, Sibu (Kanowit dan Selangau), Mukah (Matu, Dalat dan Mukah) dan Kapit (Song dan Kapit). Sabah pula melibatkan Tawau (Tawau, Kunak dan Lahad Datu) serta Sandakan (Telupid, Kinabatangan dan Sandakan),” katanya pada hantaran Facebook.


Dua remaja maut, dua cedera motosikal bergesel sesama sendiri
Oleh OTHMAN YAHAYA

17 Oktober 2022, 3:13 pm
SUNGAI PETANI – Tindakan empat remaja lelaki yang dipercayai mahu menguji kelajuan motosikal masing-masing berakhir tragedi apabila dua daripada mereka maut dalam kemalangan di Kilometer 111.3 Lebuh Raya Utara-Selatan, awal pagi ini.
Kejadian kira-kira pukul 1 pagi itu berlaku selepas motosikal dinaiki remaja terbabit secara berasingan bergesel sesama sendiri.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku ketika mereka dalam perjalanan dari arah Sungai Petani menghala ke Butterworth, Pulau Pinang.
“Dua mangsa berusia 16 dan 19 tahun meninggal dunia di lokasi kejadian akibat cedera parah di kepala dan badan. Sementara dua lagi rakan mereka berusia 18 dan 19 tahun masing-masing hanya mengalami kecederaan,” katanya ketika dihubungi di sini hari ini.
Menurut beliau, siasatan mendapati keempat-empat mangsa dipercayai menunggang motosikal dengan laju dalam jarak dekat sebelum hilang kawalan seterusnya bergesel sesama sendiri.
“Motosikal ditunggang mangsa kemudian terbabas di tengah lebuh raya dengan dua daripada mereka meninggal dunia di lokasi kejadian,” ujarnya.- KOSMO! ONLINE


Luna Maya gembira Ariel Noah ada kekasih baharu
Oleh LIA OTHMAN

17 Oktober 2022, 3:41 pm
PELAKON jelita Indonesia, Luna Maya mendedahkan bekas kekasihnya Ariel Noah kini sedang hangat bercinta dengan kekasih baharunya.
Luna menerusi YouTube Crazy Nikmal Real milik Nikita Mirzani memberitahu, penyanyi lagu Mungkin Nanti itu sudah tidak lagi berkongsi cerita dengannya.
“Ariel sudah ada kekasih. Dia sudah tidak ada curhat (curahan hati) dengan saya. Banyak bercakap dengan kekasihnya,” ujar Luna.
Luna bagaimanapun tidak memperincikan identiti wanita di hati Ariel.
Pelakon filem Suzana: Bernapas Dalam Kubur ini menambah dia gembira dengan perkembangan tersebut dan sentiasa mendoakan kebahagiaan lelaki yang pernah lima berkongsi cinta dengannya itu.
“Tidak apa-apa, kami kawan baik. Kita gembira sahaja,” ujarnya. – KOSMO! ONLINE